Ўзбекистон, 28 март 2016\n18 октябр 2019, Тошкент вақти: 07:32\nдушанба 28 март 2016\nЎзбекистон ҳибсхона ва қамоқхоналарига қийноқларга қарши откритка юбориш ойлиги бормоқда\nХалқаро Амнистия Ўзбекистонда кенг қўлланилаëтган қийноқларга қарши янги акция бошлади. “Ëлғонлар ва сирлардан тўйдик!” деб номланган бу акция давомида Ўзбекистондаги қийноқ марказлари деб кўрилувчи Жаслиқ қамоқхонаси¸ Тоштурма ва МХХнинг Гвардейский кўчасидаги изолятори манзилига “Биз бу ерда қийноқлар қўлланилаëтганини биламиз. Қийноқларни тўхтатинг!” деб ëзилган откриткалар жўнатилмоқда.\nРоссия Давлат Думаси Ўзбекистоннинг 885 миллион АҚШ доллари миқдоридаги қарзидан воз кечиш ҳақидаги келишувни ратификация қилди. Молиячи эксперт Сапарбой Жубаев бу билан Алишер Усмонов каби пулдорларнинг Ўзбекистонга сармоя киритишидаги тўсиқлардан бири олинди, деб баҳоламоқда.\nДиний идора: Наврўзнинг динга алоқаси йўқ, уни рад этиб жоҳиллик қилманг!\nДиний идора Наврўз Ўзбекистонда диний байрам эмас, балки баҳор фаслининг бошланишига бағишланган умумхалқ байрами бўлгани боис, нишонлаш мумкин, мазмунида фатво берди.\n"Эзгулик" инсон ҳуқуқлари ташкилоти раҳбари Васила Иноятова билан суҳбат\nЎзбекистондаги “Эзгулик” инсон ҳуқуқлари ташкилотига кўра, Самарқандда ёшлар орасида ўз жонига қасд қилиш холатлари кўпайган. Самарқанд шаҳри, Ургут, Булунғур, Каттақўргон туманларида шу йилни биринчи чорагида ўз жонига қасд қилиш билан боғлиқ 60дан ортиқ ҳолат қайд этилган. Самарқандга сафар қилган "Эзгулик" жамияти раҳбари Васила Иноятова Озодлик билан суҳбатда ўз жонига қасд қилиш холатларининг аксари мактаб, лицей ва коллеж ўқувчилари орасида қайд этилганини айтди.


ЎИҲчилар Москвага ҳам сиғмади\nРоссияда қўлга олинган тожикистонликларнинг ўз ватанига экстрадиция қилиниши тахмин этилмоқда.\nМосквада Ўзбекистон исломий ҳаракатининг уч аъзоси қўлга олинди. Россия ички ишлар вазирлиги тарқатган маълумотларга кўра, қўлга олинганларнинг ҳаммаси Тожикистон фуқароларидир.\nТожикистон, Афғонистон ва Покистонда қатор террорчилик амалиётлари, ноқонуний қуролли гуруҳ ташкил қилганликда гумонланаётган бу шахсларнинг бунгача халқаро қидирувда бўлгани айтилмоқда.\n24 ноябр куни қатор веб-сайтларда ёйинланган хабарларга кўра, Россия Ички ишлар вазирлигининг экстремизмга қарши департаменти ходимлари томонидан ўтказилган тезкор-қидирув амалиётлари натижасида шу йилнинг 21-22 ноябрида Москва вилояти ва Москва шаҳрининг турли мавзеларида Ўзбекистон исломий ҳаракатига аъзоликда гумонланаётган уч киши қўлга олинган.\nИсм-фамилияси сир тутилаётган тахминан 31 ва 33 ёшлардаги бу шахсларнинг тожикистонлик экани айтилмоқда.\nРоссия Ички ишлар вазирлиги матбуот хизматининг маълум қилишича, айни пайтда қўлга олинганларни Тожикистонга экстрадиция қилиш масаласи кўриб чиқилмоқда.\nМавзу юзасидан Тожикистон Ички ишлар вазирлигига сим қоққанимизда¸ матбуот хизмати бошлиғи Маҳмадулло Асадуллоев бу воқеадан хабарсизлигини билдирди.\n- Биз москвалик ҳамкасбларимиздан бу тўғрида бирор расмий маълумот олганимиз йўқ. Шуни назарга олган ҳолда, саволларингизга жавоб беришдан тийиламан, деди вазирлик расмийси.\nРоссия Ички ишлар вазирлигининг экстремизмга қарши департаменти ходимлари “террорчилар” экани айтилаётган уч нафар тожикистонлик фуқаро Тожикистон, Афғонистон ва Покистон ҳудудида қатор террорчилик амалиётлари содир этганини маълум қилганлар. Аммо россиялик милиционерлар қўлга олинганларнинг ўтмиши, уларнинг қайси йўл билан Тожикистондан Афғонистон ва Покистон сўнгра эса Москвага ўтиб қолгани борасида маълумот бермаганлар.\nАйни пайтда тожикистонлик мустақил таҳлилчи Абдулло Ҳабибов Москвада қўлга олинган бу шахслар юзасидан ўз тахминлари билан ўртоқлашади.\n- Покистонда бу ташкилотга қарши олиб борилган амалиётлар натижасида уларнинг аксарияти турли томонга қоча бошлади. Шу йил ёзида уларнинг бир гуруҳи мамлакат шарқидаги Тавилдара туманига қочганини бир эсга олайлик. Аммо ҳукумат кучларининг ўз вақтида бошлаган аксилтеррор амалиёти натижасида улар йўқ қилинган эди. Ундан ташқари, мамлакат шимолида ҳам сўнгги пайтларда бу ташкилотнинг каттагина гуруҳи йўқ қилинди. Тожикистон куч ишлатар тизимларининг бугун мамлакат миллий хавфсизлигини таъминлай олиши хорижда бўлиб турган Ўзбекистон исломий ҳаракати аъзоларини ҳушёр торттирган бўлиши мумкин. Шунинг учун улар кўпроқ чет мамлакатларда бошпана топиб, ўша ердан туриб фаолият қилишга қарор қилган бўлса, ажаб эмас. Масаланинг яна бир томони шуки, Тожикистон, Ўзбекистон фуқаролари Россия барча ҳудудларига ёйилиб кетган. Ўзбекистон исломий ҳаракати фаолларининг ўз доирасини кенгайтириши учун бу жуда ҳам қулай вариант, дейди тожикистонлик таҳлилчи Абдулло Ҳабибов.\nРоссиялик мустақил таҳлилчи Санобар Шерматова бу фикрларга қисман қўшилар экан, ҳам Ўзбекистон исломий ҳаракати ва ҳам бошқа шу каби террорчиликка алоқадор ташкилот аъзолари Россия ҳудуди кенглигидан фойдаланмоқчи бўлишади, дея мулоҳаза билдиради.\n- Россияга келаётганларнинг аксарияти бу мамлакат ҳудудининг катталиги боис бу ерда назорат камроқ, боз устига, ватандошларни ҳар қадамда учратиш мумкин, деган умид билан киришади. Аммо, шуни ҳам айтиш лозимки, Ўзбекистон исломий ҳаракати 2003 йили Россия қора рўйхатидан ўрин олган. Марказий Осиёнинг Туркманистондан ташқари КХШТга аъзо ҳамма давлатлари Россия ҳуқуқ-тартибот идоралари билан бу борада тиғиз ҳамкорликни йўлга қўйган. Бу борада улар орасида ўзаро маълумот алмашиш, уларни ватанларига экстрадиция қилиш масалалари яхши йўлга қўйилган. Шуни назарга олган ҳолда, Россия ҳудуди қанчалик кенг бўлмасин, у Ўзбекистон исломий ҳаракатига аъзо шахслар учун бошпана бўла олмайди, дейди россиялик таҳлилчи Санобар Шерматова.\n2007 йили Ўзбекистон исломий ҳаракатини террор ташкилоти деб эълон қилган Тожикистонда, расмий маълумотларга кўра, бу ташкилотнинг 600 дан ортиқ аъзоси қўлга олинган ва турли муддатларга озодликдан маҳрум қилинган.


ЎРГАНИШЛАР НАТИЖАСИ - Ўзбекистон овози газетаси\nЎзбекистон Республикаси Олий Мажлиси Сенати аъзолари, Қонунчилик палатаси депутатларидан таркиб топган гуруҳ Тошкент шаҳар Миробод туманида ижтимоий-иқтисодий ривожланиш, иқтисодиёт тармоқлари ва ижтимоий соҳани тубдан ислоҳ этиш ҳамда фуқароларнинг ҳуқуқ ва эркинликларини таъминлаш борасида олиб борилаётган ишларни ўрганди.\nУшбу ўрганиш Президентимизнинг 2017 йил 8 августдаги «Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида»ги қарори ижроси доирасида ўтказилди.\nХалқ депутатлари Миробод туман Кенгаши сессиясида мазкур ўрганишларнинг натижаси муҳокама қилинди. Унда Қонунчилик палатаси депутати, ишчи гуруҳ раҳбари Р.Кушербаев ахборот берди.\n2017 йилда Миробод туманида саноат маҳсулотлари ишлаб чиқариш 117,3 фоизга, чакана савдо айланмаси 109,8, жами хизматлар 119,7, пудрат қурилиш ишлар ҳажми 107,4 фоиз ўсишига эришилган. Ўтган йилда туманда кичик бизнес субъектлари 4407 та бўлиб, шундан 731 таси янгидан ташкил этилган. 2017 йил якуни бўйича туманда маҳаллий бюджет даромадлар режаси 10,2 миллиард сўмга ортиғи билан бажарилган. Ушбу маблағлар туманнинг ижтимоий соҳа объектлари, жумладан, соғлиқни сақлаш, маданият, спорт, таълим муассасаларини ҳамда ободонлаштириш соҳасини ривожлантириш, уларнинг моддий-техник базасини мустаҳкамлаш, аҳолига тиббий хизмат кўрсатиш сифатини яхшилашга йўналтирилган.\n2016-2018 йилларда Миробод туманини ижтимоий-иқтисодий ривожлантириш дастури доирасида 143 лойиҳа ишга туширилиши натижасида мингга яқин қўшимча иш ўрни яратилган.\nМавжуд камчиликлар ҳақида ҳам сўз юритилди. Хусусан, умумтаълим мактабларининг айрим синфларида ўқувчилар меъёрдан кўп. Тумандаги барча мактабларда информатика хоналари компьютерлар билан таъминланган бўлса-да, улардаги 11 фоиздан кўпроқ компьютерлар яроқсиз ҳолатда ва маънавий эскирган. Мактабларни дарсликлар билан таъминлаш тизимида ҳам камчиликлар мавжуд. Олиб борилган ишларга қарамасдан, муқаддам судланган ёшлар томонидан содир этилган жиноятлар сони ошганлиги танқидий таҳлил қилинди.\nМиробод тумани ҳокимлигига уй-жойга муҳтож эҳтиёжманд оилаларга Сергели туманида имтиёзли кредит асосида қурилаётган кўп қаватли уй-жойлардан квартира ажратиш борасида 2017 йилдан шу кунга қадар мингдан зиёд фуқародан ариза тушган. Шулардан 478 тасига комиссия хулосасига асосан уй-жой берилган.\nСессия йиғилишида Ўзбекистон Республикаси Олий Мажлиси Сенати Раиси Н.Йўлдошев сўзга чиқди.


Харидор бўлса яхши… | QISHLOQ HAYOTI\nбўлмаса-чи ёки алдаб кетса-чи?..\nЖалақудуқлик Анваржон Абдукаримов бошчилигидаги “Сардор-Аброр даласи” фермер хўжалигининг экин майдони 45 гектардан зиёдроқ. Фермер хўжалиги жамоаси ҳар йили ғалла ва пахтадан бўшаган ерга такрорий экин экиб, қўшимча даромад олишга одатланган.\nЖорий йилда хўжаликнинг яқин ҳамкори “Навигул” қўшма корхонаси ташаббуси билан фермер хўжалиги далаларида такрорий экин турлари янада кўпайди.\n– Биз такрорий экин сифатида асосан бодринг етиштирардик, – дейди Анваржон Абдукаримов. – Аммо ҳосил пишгунга қадар маҳсулотнинг харидори ким бўлишини билмас эдик. Хирмон кўтарилганда эса баъзан хурсанд бўлсак, баъзан пайкалда қолиб кетган ҳосилга қараб, меҳнатимиз зое кетганидан афсусланардик. “Навигул” қўшма корхонаси вакиллари бирга ишлашни таклиф қилиб, бизни бу муаммолардан халос этишди.\nАйни вақтда “Сардор-Аброр даласи” фермер хўжалиги далаларида аввал ҳеч қачон экилмаган мош, ловия ҳамда мамлакатимизда парвариши энди йўлга қўйилаётган янги экин тури – “Айсберг” номли салат экини пайдо бўлди. Уруғлик ва кўчатлар ҳамкорлар томонидан ажратилди. Муҳим жиҳати шундаки, эндиликда фермер ҳосил пишиб етилганда харидор кутиб ўтирмайди. Харидор аниқ – “Навигул” қўшма корхонаси.\nАйниқса, “Айсберг” фермерга маъқул келмоқда. Парвариши ниҳоясига етказилаётган экин баргидан тайёрланадиган салат фойдали элементларга бой. 60 кунда ҳосил олиш мумкин бўлган ушбу экин парвариши у қадар мураккаб ҳам эмас.\nСирожиддин Исмоилов раҳбарлик қилаётган Олтинкўл туманидаги “Турсунбой ота” фермер хўжалигида ҳам такрорий экинлар экишда таркибий ўзгаришлар юз бермоқда. Натижада даромад кўпайиб, хўжаликнинг иқтисодий имкониятлари ортмоқда. Мазкур хўжаликда мош экиладиган майдонлар йил сайин кенгайиб бораётир.\n– Мош экиб, даромадимизни янада оширмоқдамиз, – дейди фермер. – Мош – тезпишар ўсимлик. Шу боис экин майдони узоқ муддат банд бўлмайди. Қолаверса, оқсилнинг кони бўлмиш ушбу маҳсулот ҳамиша харидоргир. Поясининг таркиби ҳам чорва учун озуқага бой емиш ҳисобланади. Ўтган йили мош экилган майдонда бу йил ғўза парвариш қилдик.\nАйни пайтда “Турсунбой ота” фермер хўжалигида 35 минг туп салатбоп “Айсберг” парваришланмоқда. Ҳадемай ҳосил йиғиштириб олинади. Мошдан бўшаган майдонларга эса буғдой экилди. “Навигул” қўшма корхонаси билан ҳамкорлик кўнгилдагидек бўлаётгани туфайли, фермер бу борадаги алоқаларни янада кенгайтиришни режалаштирмоқда.\nЁдингизда бўлса, бундан 3-4 йил аввал айни пишиқчилик мавсуми бўлишига қарамай помидорнинг килоси 2,5-3 минг сўмга кўтарилиб кетган эди. Ҳозирги кунда деҳқонлар дала бошида унинг ҳар килограммини 500-600 сўмга сотишмоқда. Узоқни кўзлаб, мўлжални олишнинг ҳадисини олган фермерлар такрорий экин сифатида помидор етиштира бошладилар. Ана шундай фермерлардан бири Балиқчи туманидаги “Балиқчи ғалабаси” фермер хўжалигидир.\n– Помидор кўчатини тайёрлашни ўзлаштиришимиз анча қийин кечди, – дейди фермер Одилжон Билтиров. – Кўчатларни эртароқ тайёрласак, ғалла ўримига монанд келмади, аксинча бўлса, ҳосилнинг пишиб етилиши кечикиб кетди. Ихчам плёнка халтачаларда кўчат етиштиришни тажрибадан ўтказиб, энг мақбул муддат май ойининг 10-20 санасига тўғри келишига ишонч ҳосил қилдик. Айни пайтда Балиқчи туманида 3 минг гектарга яқин майдонда такрорий экин сифатида помидор етиштириляпти. Кўчат ва ҳосил тугунчаларини офтоб уришидан сақлаш мақсадида эгат оралатиб, маккажўхори экяпмиз. Қарабсизки, бир ўқ билан икки эмас, учта қуённи уряпмиз.\nТакрорий помидор етиштириш Олтинкўл ва Қўрғонтепа туманларида ҳам оммалашмоқда. Анча йиллардан буён дастурхонларда кўринмаётган “Волгоград”, “Юсупов” ва “ТМК” навли хушхўр мевали помидорлар кўпайиб қолди. Энг сўнгги ҳосил эса тузламага асқотмоқда.\nЮқоридаги маълумотлар билан танишиб, кўнгил ёришади, ишбилармон фермерларга ҳам, унга камарбаста бўлаётган ҳамкорга ҳам балли, дегингиз келади. Лекин қанча машаққат ва маблағ эвазига етиштирилган ҳосилга харидор топилмаса, фермер ҳам пулига, ҳам меҳнатига куйиб қолса-чи? Айрим ҳамкорларнинг ваъдани қуюқ бериб, ҳосил пишиб-етилганда қорасини кўрсатмаётганига нима дейсиз?\n2015 йилнинг кеч кузида “Қайси фермер укроп экса, эрта баҳорда унинг ҳар килосини 1 доллардан сотиб оламиз” деган гап-сўзлар тарқалди. Балиқчи туманидаги “Эргашали Усмон боғи” фермер хўжалиги раҳбари Икромжон Темиров янгиликнинг ортидан қувишга одатлангани боис уруғ етказиб берувчи фирма таклифини биринчилардан бўлиб қабул қилди. Ер тайёрланди, эгат олинди, тажрибали деҳқонлар уруғ сепишга ёлланди…\nБаҳор келди. 4 гектардан зиёд майдонга экилган укропнинг атиги бир фоизигина униб чиқди. Фермернинг уруғ сотган фирма раҳбарлари билан боғланишга уринишлари фойдасиз бўлди… Қанд ўрнига панд еганини англаган фермер ўша йили апрель ойининг сўнгги 10 кунлигидагина ерни қайта тайёрлаб, чигит экишга улгурди.\nАндижон туманидаги “Исломобод саховати” фермер хўжалиги раҳбари Абдували Боласозов ҳам укропдан яхшигина даромад келишига ишонди ва 5 гектар ерга уруғ қадади. Ҳайрият, кўчат текис униб чиқди. Баҳор чўзилиб, фермер далани плёнка билан ёпди. Сотиб олишни айтиб, қоп-қоп ваъдалар билан уруғликни ўтказган фирма вакилларидан эса дом-дарак бўлмади.\nАфсуски, вилоятда укроп ҳақидаги чўпчакларга ишонган фермерлар кўпчиликни ташкил этади. Агар вилоят бўйича 400 гектардан зиёд майдонга укроп экилганлиги инобатга олинса, кўрилган зарар салмоғи яққол намоён бўлади. Боз устига, укроп эккан фермерларнинг далаларида чигит экиш жараёни чўзилиб, апрель ойи сўнгигача давом этди. Натижада фермер олдида яна қанчадан-қанча муаммолар кўндаланг бўлди, ҳам нақди, ҳам вақтни ютқазди.\nШу ва шунга ўхшаш воқеалар бошқа вилоятларда ҳам содир бўлаётгани сир эмас. Устомон фирма ходимлари кейин сотиб олиш шарти билан қовоқ уруғини, булғор қалампири кўчатини мўмай пулга пуллаб, ҳосил етиштирилганда қорасини кўрсатмай кетаётгани ҳам айни ҳақиқат.\nПуч ваъдаларга ишонган фермерларнинг кўрган моддий ва маънавий зарарлари қопланмаслиги аниқ. Чунки бундай ҳолатлар ҳеч қандай ҳужжат ёки шартномалар асосида расмийлаштирилмайди. Бу, ўз навбатида, фермерларнинг ҳуқуқий савиясини ошириш, ҳар қандай ҳамкорликни шартнома асосида давлат рўйхатидан ўтган ва лицензияга эга бўлган муассасалар билан амалга ошириш зарурати мавжудлигини кўрсатади.\nМамлакатимизда озиқ-овқат етиштириш ва унинг хавфсизлигини таъминлаш бўйича кўрилаётган чора-тадбирлар дунё ҳамжамияти томонидан эътироф этилмоқда, жаҳон бозори эшикларини очмоқда. Аммо муаммо шундаки, фермерлар, деҳқон хўжаликлари ҳамда шахсий томорқа эгалари учун етиштирилган маҳсулотни сотишга ёрдам берадиган мард топилмаяпти. Шу боис, савдо ҳосил ғарқ пишган чоғда ноқонуний “ўртакашлар” иштирокида бўлмоқда…\nМутасадди ташкилотлар бу муаммога ечим топиб, ер эгаларидан ёрдамларини аямасалар, маҳсулот етиштирувчиларнинг даромадлари ортиб, соҳага илғор технологияларни жорий этиш имкониятлари ортган бўларди.


2021 йил баҳор мавсумида якунланаётган учта машҳур турк сериали - Daryo\n10:49, 23.03.2021 48184\nЁз мавсуми яқинлашиши билан турк ижодкорлари мухлисларни янги лойиҳалар билан хурсанд қилади. Аммо премьералар учун телевисион тармоқдан бўш жой ҳам топилиши керак. Албатта, бундан миллионлаб томошабинлар ранжиши ҳам мумкин, аммо айнан шу сабабдан ҳам айрим сериаллар баҳор мавсумида якунланади.\n«Элчининг қизи» сериали кўплаб ўзгаришларни бошдан кечирди. Бош ролни ижро этган Неслиҳан Атагул лойиҳани тарк этганидан сўнг қаҳрамонларнинг яна бири – Ураз Кайгиларўғлу ҳам сериалдан четлаштирилди. Шунингдек, таниқли актриса Туба Буюкустун актёрлар таркибига қўшилди. Сценарий муаллифлари янги севги ҳикоясини ёзишга киришди. Аммо ўзгаришларнинг барчаси рейтингга салбий таъсир ўтказди. Натижада ижодкорлар 2021 йилнинг май ойи ўрталарида лойиҳани якунлашни режалаштирмоқда.\n«Эшигимни тақиллат» романтик комедияси томошабинларни бир йил давомида мафтун этиб келди. Керем Бурсин ҳамда Ханде Эрчел жуфтлиги шу қадар бир-бирига мослигидан мухлислар уларни ҳаётда ҳам бирга бўлишини орзу қилмоқда. Нима бўлганда ҳам романтик комедия абадий давом эта олмайди, гарчи сценарий муаллифлари томонидан янги воқеалар қўшилаётган бўлса-да. Қаҳрамоннинг хотирасини йўқотиш билан сериал бир неча эпизодга узайтирилди. Энди эса жуфтликнинг бахтли бўлиши билан сериалга якун ясалади.\nПродюсерлар энг узоқ давом этган сериаллардан бири «Чуқур» якунланишини эълон қилди. Бунга ишониш қийин, сериалнинг илк эпизоди 2017 йил намойиш этилган. Ҳозирда ҳам «Чуқур» бир неча мамлакатларда намойиш этилаётган энг машҳур сериаллардан биридир. Ҳозирча фильмнинг қачон якунланиши бўйича санаси аниқ эмас, аммо ушбу мавсумда финал бўлиши муақаррар.\nYouTube’да энг кўп томоша қилинган 5 та турк сериали\n2021 йилда тақдим қилинадиган турк сериаллари\n«Муҳташам юз йил»ни севиб томоша қилганларга манзур бўладиган тарихий сериаллар (видео)\n18:44 Бугун 409\n18:32 Бугун 2724\n18:20 Бугун 2907\n18:08 Бугун 7442\n23:56, 29.07.2021 83805\n20:43, 29.07.2021 71852\n23:19, 29.07.2021 62535


ЎФФ сербиялик бир қатор мутахассислар билан музокаралар олиб боряпти\n29 ноябрь, 2017, 16:24 2270\nМамлакатимизда болалар футболини ривожлантириш, ҳудудларда болалар ва ўсмирлар орасида футболни янада оммалаштириш борасида Ўзбекистон Футбол Федерацияси бир қатор чора-тадбирларни амалга оширмоқда.\nБу борада биринчи галда болалар мураббийларининг малакасини, билим савиясини ошириш масаласига алоҳида аҳамият қаратиляпти. Футбол мактабларида Европанинг футболи ривожланган мамлакатлари ўқув-методикаси асосида иш олиб бориш, болалар билан машғулотларни янги услубда, Европа андозаларига мос равишда ўтказиш ва шу йўл орқали юқори савияли футболчиларни тайёрлашга катта аҳамият қаратилмоқда. Бу ҳақда ЎФФ матбуот хизмати хабар бермоқда.\nМана шу мақсадда, вилоятлар тўртта ҳудудга бўлинган ҳолда, ҳар бир ҳудуд учун бир нафардан хорижлик мутахассис жалб қилинади.\n1-ҳудуд: Қорақалпоғистон Республикаси, Хоразм, Бухоро. Марказ – Нукус шаҳри.\n2-ҳудуд: Навоий, Самарқанд, Сурхондарё, Қашқадарё. Марказ – Қарши шаҳри.\n3-ҳудуд: Андижон, Фарғона, Наманган. Марказ – Фарғона шаҳри.\n4-ҳудуд: Сирдарё, Жиззах, Тошкент вилоятлари ва Тошкент шаҳри. Марказ – Тошкент шаҳри.\nЎзбекистон Футбол Федерацияси айни пайтда сербиялик бир қатор мутахассислар билан музокаралар олиб боряпти. Тез орада музокаралар якунига етиб, тегишли шартномалар имзоланади.\nХориждан ташриф буюрадиган мутахассис, дастлаб, 3-ҳудуд ҳисобланган водийда иш бошлайди. Бошқа ҳудудлар учун Европанинг бошқа давлатларидан ҳам мутахассисларни жалб қилиш режалаштирилган.\nЮртимизга ташриф буюрадиган мутахассислар ҳудудларда болалар футболи мураббийлари ва селекционерлар билан иш олиб боришади. Уларга ёш футболчиларни футбол мактабларига саралаб олиш, ўқув-машғулотларини ўтказиш, истеъдодли футболчиларнинг маҳоратини сайқаллаб бориш бўйича керакли маслаҳалар бериб боришади.


Андрей Микляев: «Омад бизга кулиб боқди» » Скачать музыку бесплатно новинки музыки 2016-2017\nАндрей Микляев: «Омад бизга кулиб боқди»\nКомментариев: 0 Просмотров: 167 Дата: 12-05-2016, 18:49 Ўйиндан кейин ташкил этилган матбуот анжуманининг иккинчи қисмида темирйўлчилар бош мураббийи Андрей Микляев иштирок этди.— Қийин ўйин ўтказдик. Ҳар иккала жамоа ғалаба учун ўйнади. Омад бизга кулиб боқди. Футболчиларнинг иккинчи бўлимдаги ўйинидан қониқиш ҳосил қилмадим. Иккинчи бўлимда "Пахтакор" яхши ўйнади. Биз эса қарши ҳужумларда фойдана олмадик. Қийин баҳсда ғалабани ушлаб қола олгани учун йигитларга раҳмат айтаман.— Бугун "Локомотив" ҳаққоний равишда ғалаба қозонди, деб ўйлайсизми?— Албатта, биз гол урдик ва ҳисобни ушлаб қолдик. Демак, ҳаққоний равишда ғалаба қозондик деб айта оламан.— "Ал-Ҳилол"га қарши сафарда ўйин борасида фикрингиз қандай? — Ўйин қийин бўлишини ҳис қилиб турибмиз. Кўп нарса сафар ўйинига танланадиган тактикага боғлиқ. Шунингдек, футболчиларнинг ҳолатига боғлиқ. Бугун Абдухолиқов жароҳат туфайли ўзини алмаштиришларини сўради. Унинг ҳолати эртага эрталаб билиб оламиз. Неманья Яничич жароҳатдан тўлиқ фориғ бўлди. "Ал-Ҳилол"га қарши ўйинда у бизга ёрдам бера олса керак.— "Локомотив" футболчилари жисмоний ва тактик жиҳатдан ютқазишмади, аммо жамоавий томонлама ютқазди. Жамоа қарши ҳужумда имкониятлардан фойдалана олмади. — Ҳа, тан олиш керак, қарши ҳужумга тезкор ўтишни билмаймиз. Чемпионат баҳсларида биз асосан биринчи рақам остида ўйнашга ўрганиб қолганмиз. Бугун эса "Пахтакор" бизни ҳимояланишга мажбур қилди. Ёш футболчилардан иборат "Пахтакор" жамоасини ҳурмат қиламиз. Футболчилар чарчоқ туфайли қарши ҳужумлардан фойдалана олишмади, деб ўйлайман.— "Локомотив" шаклланиши учун жуда катта пул тикиляпти. Аммо "Пахтакор"га қарши ўйинларда клуб дадил ўйнай олмайди. Бу нима билан боғлиқ? "Пахтакор"га қарши жамоада қўрқув ҳисси борми?— Ҳа, қийин ўйин кечди. Бундай ўйинларда қайсидир жамоа яққол устунликка эга бўлиши ва ҳисобни олдиндан айтиш қийин. "Пахтакор" билан ўйинларда баъзида биз, баъзида рақиб ғалаба қозонади. - деб хабар бермоқда Stadion.uz нашри.


Горбачев даври - Озодликка янги мухбирлар олиб келди\n19 январ 2022, Тошкент вақти: 15:34\nАҚШ ва СССР етакчилари Жорж Буш ва Михаил Горбачевнинг 1989 йил 3 декбрда Малтадаги учрашуви Совуқ уруш якунланган сана ҳисобланади.\nОзодлик радиоси илк бор эфирга чиққанига 60 йил тўлиши муносабати билан радио тарихига оид туркум эшиттиришларни ҳозирладик. Бу лавҳамиз радио тарихидаги муҳим давр Михаил Горбачевнинг ошкоралик йиллари яратган имконлар ҳақида.\n1985 йилда Совет Иттифоқи раҳбарлигига келган Михаил Горбачев эълон қилган қайта қуриш ва ошкоралик тафаккури Озодлик радиоси фаолиятига ўз ижобий таъсирини кўрсата бошлади.\nАйнан Горбачев даврида Озодликни техник воситалар билан бўғишга барҳам берилди.\n1988 йилда Тошкент яқинидаги Озодликни бўғишга қаратилган антенналар мажмуи электр токидан узилиб фолияти тўхтатилди.\nЎша пайтда Ўзбекистон Комфирқа котиби бўлган Раъно Абдуллаева Озодлик билан суҳбатда бу амалиëт СССР давлат ҳавфсизлик қўмитаси (КГБ) тарафидан амалга оширилганини айтди.\n- 1988 йилга келиб чет эл овозларини техникавий тўсишга барҳам берилди. Лекин мажлисларда чет эл овозларининг ноҳолислиги ҳақида ëшларга тушунтириш ишлари олиб бориш тавсияси кучда қолган эди¸- деб эслайди Раъно Абдуллаева.\nАйнан Горбачев даврида Озодлик радиосининг Ўзбекистонда мухбири иш бошлади. Айнан Горбачев даврида Ўзбекистонда туғилиб ўсган журналистлар Озодлик радиосининг Мюнхендаги қароргоҳида ишлай бошлади.\n1990 йил 22 майдан бошлаб Озодлик радиоси шўбаларига Совет Иттифоқидан мухбирлар олишга расман изн берилди.\nБугун АҚШда истиқомат қилаëтган 54 яшар Дилдора Музаффарий Озодликнинг Мюнхен қароргоҳига Ўзбекистондан келиб ишлаган илк журналистлардан бири бўлди.\nДилдора Музаффарийдан олдин АҚШ разведкаси зобитлари тарафидан Афғонистондаги асирликдан озод қилинган собиқ совет аскари Акрам Файзулло ва Ҳиндистонга турмушга чиққан рассом Раъно Ҳабиб Озодлик радиосида фаолият олиб борган эди.\nДилдоранинг Озодликка йўли\nДилдора Музаффарий Озодликнинг Мюнхен қароргоҳида ишлаган асли ўзбекистонлик илк журналист бўлди.\nТошкентда туғилиб Москвада таҳсил олган Дилдора Музаффарий ГДРлик курсдошига турмушга чиқиб, Германия Демократик Республикасида яшай бошлади.\nАммо бу байналмилал жуфтлик Социалистик давлатнинг тор қобиғидан қочиш орзуси билан яшади. Ниҳоят бу орзумизга эришдик, мамлакатдан қочдик, дея ҳикоя қилади суҳбатдош:\n- Хўжайиним Шарқий Германиядан эди. Бизлар 1989 йил сентябрда Венгрия, Австрия орқали Ғарбий Германияга қочиб борганмиз. Кейин Мюнхенга келганмиз. Ўшанда мен Озодлик радиосига иш сўраб, мурожаат қилганман. Кейин ишлай бошладим. Биринчи марта радио шўъбасига келганимда умуман ҳеч ким Ўзбекистондан бўлмаган. Асосан ўзбекча гапиришни билган туркиялик, афғонистонлик одамлар эди. Улар мен учун жуда қизиқ одамлар эди. Улар ҳеч қачон Ўзбекистонда бўлмаган. Уларнинг Ўзбекистон ҳақидаги таассуроти бутунлай бошқача эди. Мен биринчи аëл бўлганман. Ўзбекистондан келган аëлман. Улар жуда қойил қолишган. Ўзбек аëлини бутунлай бошқача тасаввур қилишган эди. Мен университет битказганман, магистрлик унвоним бўлгани учун, кўп тилда гаплашганим учун улар мени жуда ҳурмат қилишган. Турон, Темур Хўжа, Чиғатой, Усмон Мурод, Азизулло акаларни эслайман.\nУлар Ўзбекистондан бўлмаса ҳам, севгиси шунақа катта эди. Мени жуда ҳам қойил қолдирган. Мен жуда ҳурмат қилганман бу инсонларни Ўзбекистонда туғилган бўлмаса ҳам. Ўзбекистон учун, Ўзбекистон халқи учун куйиб ишлашарди.\nОзодлик: Қанақа мавзуларни ëритгансизлар ўша пайтда?\n- Мен жуда кўп мавзуларни ëзганман. Аëл ва Ислом мавзуси, кейин иқтисодий программалар, Ўзбекистондаги социал аҳвол, аëлнинг жамиятдаги вазияти, Германиянинг социал иқтисодий системаси борасидаги лавҳаларни ўзбек тингловчиларига тақдим этганмиз. Энг қизиқ давр эди ўзбек шўъбасида. Жуда кўп ўзгаришлар бошланган, мустақилликка ўтаëтган жараëн бўлгани учун жуда кўп оппозицион партиялар ташкил қилинган. Мен улар билан алоқада бўлганман. Уларга жуда кўп имкон берганман бизнинг радио орқали ўзбек тингловчиларига ўзларининг ҳаракатларини тақдим этиш учун. Жуда қизиқ давр эди. Ўзбекистондаги ўзгаришларга ўзбек хизматининг ҳиссаси жуда катта. Нега десангиз, демократияга ўтиш жуда узоқ жараëн. Мен ишлаган даврда радио шўъбаси бутунлай бошқача бўлган. Ўзбек жамиятига таъсири жуда катта бўлган. Нега десангиз, ўзбек тингловчиси жуда қизиқиб эшитар эди. У пайтда совет матбуотида унақа эркинлик йўқ эди.\nОзодлик: Сиз у пайтда ўз тингловчиларингиз билан алоқада бўлганмисиз?\n- Алоқада бўлгаман. Биринчидан, бутун дунë бўйича алоқада бўлганман ўзбек журналистлари билан. Жуда ҳам кўп ўзбек оппозицияси билан ишлаганман. У пайтда Интернет, электрон почта бўлмаган бўлса ҳам хатлар келарди. Хатлар келганда мен улар билан алоқа қилардим. Бемалол Ўзбекистонга бориб келардим. Одамлар мен билан учрашишни истарди кўчаларда, бозорда. Бир хил пайтда менинг овозимни танишарди. Шунинг учун мен жуда ҳам кенг алоқада бўлганман ўзбек тингловчилари билан¸- дейди ҳамкасбимиз.\nДилдора Музаффарий бугун АҚШда истиқомат қилади. Ўқитувчилик қилаëтгани ва радио тарихи ҳақида китоб ëзаëтганини айтган Дилдора Музаффарий ўз тингловчиларини унутмаганини ҳам айтади.\n- Умуман, Ўзбекистондан кетганимга 35 йилдан кўп бўлган бўлса ҳам, менинг кўнглим, юрагим бу халқ, бу миллат ва бу мамлакат билан. Шунинг учун ўзбек тингловчиларига келажакда кўпроқ демократик ўзгаришларга ҳаракат қилишларини тилайман. Ўзбек тингловчиларига Ўзбекистон бутунлай эркин бўлишини тилардим¸- дейди Горбачев даврида Озодликда ишлаган Дилдора Музаффарий.


ЎзА - АЁЛЛАР ФУТБОЛИ: эртага чемпион номи маълум бўлади – “Бунёдкор” ёки “Севинч”\nЭртага аёллар ўртасида мамлакат чемпионати олий лигасининг сўнгги тури ўтказилади. 14-тур доирасида “Металлург” – “Бунёдкор”, “Пахтакор” – “Локомотив”, “Сўғдиёна” – АГМК ва “Севинч” – “Қизилқум” жамоалари ўзаро куч синашишади.\nАйни пайтда турнир жадвалида “Бунёдкор” жамоаси 35 очко билан пешқадамлик қилмоқда. “Севинч” ҳисобидаги очколар сони эса 33тани ташкил этяпти. Шундан келиб чиқиб, барча масала “Бунёдкор”нинг ўз қўлида. Лекин бу осон бўлмайди. Сабаби, “Металлург” футболчилари совриндорлар сафида “жон сақлаб” қолиш учун борини бериши аниқ. Тўғри, бекободликларнинг бронза медалини қўлга киритиши биргина ўзларига боғлиқ эмас, “Сўғдиёна”нинг натижаси ҳам муҳим саналади. Сўнгги тур олдидан биринчи ва иккинчи ўринлар тақдири ҳал бўлмагани каби, учинчи ўрин масаласи ҳам ечилганича йўқ. Айни пайтда “Сўғдиёна” 26 очко билан учинчи ўринни эгаллаб турган бўлса, бекободликлар жиззахликлардан атиги бир очкога ортда қоляпти. Гап шундаки, ҳар иккаласи ҳам сўнгги тур ўйинини ўз майдонида ўтказади. Фарқи, жиззахликлар АГМКни қабул қилса, бекободликлар “Бунёдкор”га мезбонлик қилади. “Қалдирғочлар”га очко сув ва ҳаводек зарур, АГМКга эса умуман фарқи йўқ – ютса ҳам, ютқазса ҳам тепагаю пастга “қимирламайди”. Лекин жамоа бош мураббийи Илҳом Ханжариев анча принципли мутахассис, мухлислар, футболчилар ва албатта ўз шаъни учун курашишига шубҳа йўқ.\nМамлакатнинг кўпкарра чемпиони, бироқ ўтган мавсумда бош совринни “Бунёдкор”га ҳадя этган “Севинч” жамоасининг барча воқеаларни диққат билан кутишдан ўзга чораси йўқ. Ўзининг эса ўз майдонида “Қизилқум” жамоаси устидан устунлик қилишига ишонмаганлар деярли йўқ. Фақат чемпионлик ва ғолибликни одат қилган Владислав Хан Кубокни қўлдан чиқариб бўлди, чемпионлик масаласи эса ўзига боғлиқ эмас. Шундай экан эртага бир-биридан чиройли, муҳим ўйинларни кутиб қоламиз.


Дўстлик ришталари мустаҳкамланмоқда / ADOLAT ижтимоий-сиесий газетаси\nСарҳадлари Туркман ўлкаси билан туташ Хоразм вилоятида 15 мингга яқин туркманлар ўзбеклар билан ёнма-ён, аҳил ва иноқ яшаб келишмоқда.\nУрганч туманидаги “ўайбу” қишлоғининг “Туркманлар” маҳалласида уч минг етти юз нафар аҳоли истиқомат қилаётган бўлса, уларнинг уч минг тўрт юз нафари туркман миллатига мансуб юртдошларимиздир.\nХива хонлиги томонидан XVII асрда туркманлар учун қурилган “Улли ҳовли” тарихий обидасида қадимий ҳовлилар, туркман маданиятига оид осори-атиқалар, уларни ўраб турган қўрғон сақланиб қолган. Бу мажмуа жорий йилда қайта таъмирланиб, янада обод гўшага айлантирилди. Шу билан бирга, Президентимиз ташаббуси билан “Ўзбек—туркман дўстлик уйи” барпо этилди. Улуғ шоир Махтумқули Фироғий ҳайкали қад ростлади. Жорий йилнинг 24 апрель куни давлатимиз раҳбари Шавкат Мирзиёев ва Туркманистон Президенти Гурбангули Бердимуҳамедов “Ўзбек—туркман дўстлик уйи” ва икки халқнинг севимли шоири ҳайкали очилишида иштирок этиб, ҳайкал пойига гул қўйишди. Олий мартабали меҳмонларнинг “Улли ҳовли” мажмуамизга ташриф буюришлари биз учун катта қувонч бағишлади, она юртимизга бўлган меҳр-муҳаббатимизни янада оширди.\nБугунги кунда “Ўзбек—туркман дўстлик уйи” мажмуасида ташкил этилган тарихий ёдгорликлар музейидан нафақат ёшларнинг, балки Хива ёдгорлик мажмуасига келиб кетувчи дунё сайёҳларининг ҳам қадами узилмаяпти. Бу ерда замонавий қулайликларга эга бўлган меҳмонхоналар фаолият кўрсатаётганлиги сайёҳларга ЮНЕСКОнинг Жаҳон маданий мероси рўйхатига киритилган “Ичонқалъа” тарихий обидасини томоша қилиш билан бирга, ушбу масканда ҳордиқ чиқариб, туркманларнинг яшаш тарзи, тарихи ва бугуни билан танишиш имконини бермоқда.\nМажмуада ташкил этилган кутубхона ёшлар учун ҳақиқий зиё масканига айланган. Бу масканда улар нафақат туркман шоир ва ёзувчиларининг асарлари, балки икки халқ тарихига, уларнинг иқтисодий, ижтимоий ривожланишига ва маънавий юксалиши, адабий алоқалари билан боғлиқ турли халқлар адабиёти вакилларининг китобларини ҳам ўқишмоқда.\nМажмуамизга чет эллик сайёҳларнинг қизиқиши тобора ортиб бормоқда. Чунки бу ерда ўзбек ва туркман қардош халқининг кўҳна тарихи бор, десак асло муболаға бўлмайди. Маълумки, бу икки улуғ халқ асрлар оша ишончли ва аҳил қўшни бўлибгина қолмасдан, бири-бири билан қуда-андачилик муносабатларини ўрнатишган. Уларнинг тўй-ҳашамлари, урф-одатлари ҳам жуда ўхшаш.\nЯна шуни таъкидлаш керакки, ҳар бир хонадонда ўзига хос ишбилармонликнинг, тадбиркорликнинг гувоҳи бўласиз. Ҳовлилардаги саранжом-саришталик, боғлардаги ғарқ пишган сархил мевалар, томорқаларда етиштирилаётган неъматлар халқимизнинг фаровон ҳаётидан нишона.\nМаҳалламиз аҳли турли соҳаларда ишлаб, она Ўзбекистонимиз равнақига ўз фидойи меҳнатлари билан ҳисса қўшиб келмоқда. Шунингдек, туркман хонадонларининг кўпчилигида оилавий тадбиркорлик кенг йўлга қўйилган. Учта ғишт заводи, учта шоли ва иккита ун тегирмонлари ана шундай ташаббускорлик маҳсулидир. Яқинда маҳалламизда яна бир янги корхона ишга тушди. Туркман йигити Санъатбек Юнусов эзгу мақсадда банк муассасасидан кредит олиб, хориждан 15 та замонавий тикув машинаси олиб келишга муваффақ бўлди. Натижада уйда ўтирган 20 га яқин хотин-қизлар иш билан таъминланди. Бу ерда тайёрланаётган маҳсулотлар мамлакатимизнинг барча ҳудудларида харидоргир бўлмоқда.\nМаҳалламизда 29-сон умумий ўрта таълим мактаби жойлашган. 300 ўринли бу илм масканида дарс сабоқлари туркман тилида олиб борилади. Замонавий талабларга жавоб берадиган мактабгача таълим муассасасида 120 нафардан зиёд кичкинтойлар тарбияланмоқда. 96 ўринли мусиқа ва санъат мактабида туркман ёшлари миллий чолғу асбобларимизни чалиш, қўшиқ ва рақслар ижро қилишни ўрганишмоқда. Бу эса халқимиз санъати ва маданияти ёш авлодларга тўлалигича етказилишида ва асрлар оша миллий анъаналаримиз давом этишида муҳим аҳамият касб этади.\nҲақиқатан ҳам маҳалламизга келган меҳмон том маънода туркман қардошлари тафтини ҳис этади. Мажмуамизда туркманларнинг урф-одатлари ва миллий қадриятлари сифатида туркман “қора уй”лари тикланган. Улар хорижлик сайёҳлар ҳамда меҳмонларга хизмат қилиши билан бир қаторда қадимий услубда қурилган уй ва ўтовларнинг қулайликлари билан танишиш имконини яратади. Шунингдек, туркман миллий таомлари меҳмонларнинг мажмуага бўлган қизиқишини янада орттирмоқда.\nШу билан бирга, ушбу масканда туркман йигит-қизларини оилага тайёрлаш, касбга йўналтириш мақсадида турли мавзуларда тадбирлар, давра суҳбати ва учрашувлар ташкил этилмоқда. Қизларга орасталик, пазандачилик сирлари ўргатилмоқда. Ёшларимиз момоларимиз анъанасини давом эттириб, миллий кийимлар, кўрпа тикиш, дунёга машҳур туркман гиламларини тўқиш маҳоратларига эга бўлишаяпти. Шунингдек, “Туркманлар” маҳалласи фарзандлари қўғирчоқ ясаш, ёғоч ўймакорлиги ва темирчилик каби халқ ҳунармандчилиги сирларини ҳам ўрганиб, туман аҳлининг кундалик турмушида, қишлоқ хўжалигида фойдаланиладиган асбоб-анжомлар тайёрлаш билан бирга, уста-шогирдлик анъаналари давом этишига ҳисса қўшиб келишаётгани қувонарлидир.\n— “Обод маҳалла” дастури асосида маҳалламиздаги оилаларга 64 та янги, кўркам намунавий уйлар қуриб топширилди, — дейди “Туркманлар” маҳалласида истиқомат қилувчи Сайёра Авезова. — Фарзандларимиз, набираларимизнинг бахтли болалик гаштини суриб, билим олишлари учун ҳамма шароитлар яратилган. Барча қулайликларга эга қишлоқ врачлик пунктида вилоятнинг тажрибали шифокорлари маҳалламиз аҳлининг саломатлиги йўлида малакали тиббий хизмат кўрсатишмоқда. Юртимизда нишонлаб келинаётган барча байрамларни ўзбек юртдошларимиз билан бирга шодумонликда ўтказамиз. Маҳалламизда ўзбеклар ва туркманлар қондош-жондош дўстларга айланиб кетишган.\nЎзбек ва туркман халқлари ўртасида дўстлик ришталари янада мустаҳкамланмоқда. Давлатимиз раҳбарининг туркман миллатига бўлган ҳурмати, яқин қўшни мамлакатларга бўлган эътибори, бизга кўрсатаётган ғамхўрлиги икки миллат дўстлигининг янада жипслашишига хизмат қилмоқда.\nБиз мана шундай обод, фаровон, осойишта юртда аҳил ва тинч-тотув умргузаронлик қилаётганимизга беҳад шукроналар айтамиз.\n“Ўзбек — туркман” дўстлик уйи ва “Улли ҳовли” туристик маркази раҳбари,\nДоимо эъзозга лойиқ\n“Ўткан кунлар” асари қаҳрамонларининг ўзаро муомаласида, уларнинг ҳатто фарзандларини ҳам “сиз”лаб гапириши мисолида ота-бо...\nКоррупцияга қарши кураш – долзарб масала...\nКоррупциянинг олдини олиш ва унга қарши курашиш барча давлат ва жамоат ташкилотлари ҳамда молиявий муассасаларнинг устувор вазифаси бўлмоғи лозим....\nТараққиётнинг мангулик чашмаси...\nИлм — инсон онгу шуури, ақл-заковати, тафаккури ҳосиласи.


Эстонияга АҚШ армиясининг оғир техникалари етиб келди\n18:13 / 06.02.2017\nАҚШ армиясининг зирхлитанк полки биринчи батальонининг пиёда ротаси оғир техникалари Эстонияга етиб келди. Бу ҳақда Эстония мудофаа кучлари Бош штаби маълум қилмоқда.\n"Танклар ва пиёда жанговар машиналари (ПЖМ) Эстониянинг Тапа станциясига етиб келди. Ротанинг шахсий таркиби ўтган жума куни (3 февраль) келган эди", — дея аниқлик киритишган Бош штабда.\nАввалроқ, АҚШнинг Таллиндаги элчихонаси маълум қилганидек, Эстонияда Америка армияси 68-зирхлитанк полки биринчи батальони пиёдалар ротаси жойлашади. Рота таркибига 4та M1A2 Abrams танки ва 15та Bradley ПЖМ киради.\nҲарбий хизматчилар 2016 йил сентябрь ойида Эстонияга келган ҳаво-десант бригадасининг ротасини алмаштиради. Техника ва қўшинларни жойлаштириш Atlantic Resolve амалиётининг навбатдаги босқичи доирасида амалга оширилмоқда.\nАмерика ҳарбийлари НАТОнинг халқаро батальонлари етиб келгунига қадар, баҳоргача шу ерда қолишади. Ушбу ҳарбийлар альянснинг 2016 йил июль ойида Варшавада бўлиб ўтган саммитида қабул қилинган қўшма қарор доирасида жойлаштирилмоқда. Унга кўра, Латвияда Канада, Литвада Германия, Эстонияда Буюк Британия ҳарбийлари жойлашади. АҚШ ўз ҳарбий батальонини Польшага сафарбар этади.


Қанча ўқиса ҳам янги билим ололмасликнинг 4 сабаби » Жиззах ҳақиқати газетаси расмий сайти\nЖиззах ҳақиқати газетаси » Технология » Қанча ўқиса ҳам янги билим ололмасликнинг 4 сабаби\nҲаммаси равшандек кўринади: маълумотлар тайёр, уларни ўқийсиз-у, янги билим ва малакага эга бўласиз. Айниқса ўқув қуроллари — китоб, машғулот, онлайн сервислар етишмаслигидан шикоят қилишга ҳожат йўқ. Аммо кўпинча шундай бўладики, биз гигабайтлаб маълумот оламиз ва кўп куч, пул ва вақт сарфлаймиз-у, аммо кўпи билан юзаки билимнигина эгаллай оламиз. Қуйида бунинг сабаблари ва ечимлари ҳақида маълумотберамиз.\n1. Сиз билимларингизни амалиётда қўлламайсиз\nМактаб ва олий ўқув юртида шундай ўқитишган: янги билимни эгаллаш учун бир даста дарсликни шунчаки синчиклаб кўздан кўчириш керак холос, кейин эса ўтилган материаллар асосида назорат иши ёзилади. Ҳа, албатта, тушуниб-тушунмасдан ёдлашдан ташқари лаборатория машғулотлари, амалий дарслар ҳам ўтказилади. Аммо ўқиш жараёнида уларнинг ўрни назария ва тестларга нисбатан анча кам бўлади.\nНатижада бизга туйиладики, билим олиш дегани фақатгина дарсликни диққат билан ўқиш-у, нима ёзилган бўлса ёдлашдан иборатдек.\nВаҳоланки, ўтган асрнинг эллигинчи йилларида психолог Бенжамин Блум бутун дунё бўйлаб ўқув дастурларини ишлаб чиқишда кўп йиллардан бери қўллаб келинаётган педагогик мақсадларни таснифлаб чиққан эди. Олим билимни олти даражага бўлади, уларнинг энг қуйи поғонасини эса айнан мактаб ва олийгоҳларда энг кўп вақт ажратиладиган одатий ёдаки билим эгаллаган.\nҲа, усиз иложи йўқ, ёдаки билим ҳар қандай ўрганиш учун пойдевор бўлиб хизмат қилади. Аммо маълумотни чуқур таҳлил қилиш, амалиётда қўллаш ва унинг асосида янгилик ташкил қилиш малакаси шаклланмаса, олинган билим бефойда ўрганилган фактлар йиғиндисидан нарига ўтмайди. Баъзида эса бутунлай унутилади.\n2. Сиз таълим олишни ўйинга айлантиришни истайсиз\nҲозир «эдьютеймент» (education + entertainment) урфга айланган, яъни ўз ичига ҳам ўқишни ҳам кўнгил очишни олган ўқитиш усули. Ўқишнинг зерикарли усулларидан чарчаган одамлар чет тилини фильм ва подкастлар орқали ўрганиш имкониятидан фойдаланишни исташмоқда.\nАлбатта, илова дўконларида болалар ва катталар учун мўлжалланган хизматлар тез суръатларда кўпайиб кетди, улар бизнинг нимадир янги нарсани осонликча ва ўйинқароқлик билан ўрганишимизни ваъда қилади. Сурат ва қисқа видеолар томоша қиламиз, содда ва қизиқарли вазифаларни бажарамиз, дам оламиз ва бошқа фойдаланувчилар билан суҳбат қурамиз.\nБуларнинг барчаси жуда ажойиб, аммо муаммо шундаки, ўйин билан ўқитиш бўйича илмий ишлар, айниқса ушбу концепциядан фойдаланадиган махсус дастурлар ҳозирча жуда кам.\nЎқитувчилар ва психологлар ҳақиқатан ҳам бу турдаги норасмий таълим самарали эканига ишонадилар. Ҳеч бўлмаганда у ижобий ҳис-туйғуларни уйғотади ва талабаларнинг қизиқишини узоқ вақт сақлаб тура олади.\nАммо жиддий билимни эгаллаш чоғида ўйин, хизмат ва тажрибаларни кучли пойдевор яратишга ёрдам берадиган анъанавий усуллар билан уйғунлаштириш керак.\nМасалан, фақатгина дастур ёрдамида чет тилини ўрганишингиз даргумон. Ҳаттоки, акс таъсир ҳам вужудга келиши мумкин. Ҳеч қандай янги билим олмай, ўйинлар ва қизиқарли топшириқларга кўп вақт ва пул сарфлаш хавфи мавжуд.\nЛекин дастурни манбалардан бири сифатида ишлатишнинг зарари йўқ. Гарчи, эҳтимол бир кун келиб ҳолат ўзгарар ва тажрибали ўқитувчилар дастурчилар билан биргаликда деярли ҳеч қандай куч сарфламасдан янги билим эгаллашимизга ёрдам берадиган хизматни таклиф қилишар.\n3. Сиз номуносиб дарслик танлайсиз\nҲамма дарслик ва курслар ҳам бирдек фойдали эмас. Ҳозирги кунда «билим бозори»да фақатгина профессионаллар ишлаяпти деб бўлмайди. Ҳар иккинчи машҳур блогер — ваҳоланки, унинг ёши 15да бўлса ҳам — ўзининг интернет-маркетинг ёки дизайн каби машҳур мавзулардаги курси ёки guide яъни йўл-йўриқларни эълон қилиб боради.\nБироқ агар сиз тўлиқ маълумотли маҳсулотни сотиб олсангиз ёки бирор шубҳали мактабга ёзилсангиз, сифатли билимга эга бўлмайсиз ва шунчаки пулингизни беҳуда сарф қиласиз. Шунинг учун қўлланма ёки курсни танлашдан олдин уларнинг ижтимоий тармоқ саҳифаларидаги шарҳларни ўқинг ҳамда унинг муаллифлари ҳақида маълумотлар билан танишинг.\nУларнинг ўзлари ўқитиладиган мавзуни яхши билишлари шарт.\nВа бу баландпарвоз сўзлар билан эмас, балки дипломлар, сертификатлар ва иш тажрибаси билан тасдиқланади. Бундан ташқари, маълумот яқин кунларга оид бўлиши керак. Шу сабабли, 50 йил олдин ёзилган қўлланмалар замонавий курсларга қараганда сизга камроқ фойда келтиради. Албатта, фундаментал янгиланишларга эга бўлиши мумкин бўлмаган фанни, масалан, анатомияни ўрганмоқчи бўлмасангиз, шуни маслаҳат бера оламиз.\n4. Сиз ўрганишнинг фақат битта усулига эътибор қаратасиз\nКалифорния университети профессори, нейробиолог Терренс Сейновски ўзининг машҳур «Ўрганишни ўрганинг» курсида муваффақиятли билим олишнинг асосий тамойиллари тўғрисида гапиради. Унинг сўзларига кўра, турли ўқув қуроллари ва техникалари ўртасида алмашиниш бизнинг миямиз учун, масалан, дарсликни ёдаки сайраб беришдан кўра фойдалироқдир.\nТурли ёндашувларни алмаштириш орқали биз мияга нерв алоқаларини кучайтиришга ва олинган билимларни мустаҳкамлашга ёрдам берамиз.\nШундай қилиб, мавжуд барча манбалардан фойдаланинг: китоб ўқинг, видеолар томоша қилинг, тест ечинг, тажриба ўтказинг, иншолар ёзинг ва албатта билимингизни амалда қўлланг.\nKun.uz манбаалари асосида тайёрланди


00:00 / 17.12.2012 | eski savollar | 2583\nАссалому алейкум, ҳурматли Одинахон опа!Ҳайз цикли бузилган. Яъни одатда "ҳар ҳайзлар бошланиш ораси" 20-21 кун бўлиб, цикл бузилганда бу оралиқ вакт 12 кунга тенг бўлиб қолган. 2 ойдан бери шу ҳолат. Айни пайтда врач кўригидан ўтиляпти. Одатда ҳайз кунлари 7-8 кун. Бу ойда ҳам шундай деб ўйланиб, ғусл қилинди ва таҳорат олиниб хуфтон-бомдод намози ўқилди. Бироқ пешиндан кейин сарғиш (оранжевый) рангли выделенияга ўхшаган суюқлик келган. Шу ҳолатда янгидан ғусл вожибми?..Опажон, ҳайздан кецйин келадиган суюқликлар ранги ва турига қараб ғусл ва таҳорат вожиб бўладиган ҳолатларни қисқача тушунтириб берсангиз, илтимос! (Ҳали турмушга чиқмаган қизларга тегишли жойлари бўлса ҳам)Саволлар қайта берилган бўлса, олдиндан узр сўрайман.Аллоҳим сиздан рози бўлсин!\nваъалайкум ассалом.сиз сўраган нарса жуда катта мавзу. иложи бўлса, муслиммат.уз сайтидаги аёллар фиқҳи бўлимига кириб покликка оид дарсликларни ўқиб кўринглар. яна савол бўлиб қолса, кейин жавоб беришга ҳаракат қиламан.\nПайғамбаримиз алайҳиссаломни аёллари аҳли байтларга кирадими\nБиби Сешанби ва Бемушкул\nПАЙҒАМБАРИМИЗ МУҲАММАД С.А.ВАССАЛАМНИ ТУСҲДА КЎРИСҲ\nАёлларнинг жаннатдаги ҳолати\nУй ишларини қилиш


Мен талаба бўлдим! - zarnews.uz\nМен талаба бўлдим!\nҲа, мен талабаман. Буни бугун баралла айта оламан...\nБу йил кўп йиллик орзуим - Самарқанд давлат чет тиллар институти талабаси бўлишдек баxтга сазовор бўлдим. Олий ўқув юртига қадам қўяр эканман, биз, ёшлар учун яратилган шарт-шароитларни кўриб, қалбимни фахр туйғуси эгаллади.\nПрезидентимиз томонидан илгари сурилган 5 та муҳим ташаббусга ҳамоҳанг тарзда турли спорт ва фан тўгараклари ташкил этилганлиги, институтимиз кутубxонаси эса керакли ўқув дарсликлари билан бойитилганлиги бунинг исботидир. Ўқув жараёнида янги аxборот теxнологияларидан фойдаланиш учун компьютер ва лингафон xоналари ташкил этилган. Ўрганилаётган асосий xорижий тилдан ташқари қўшимча тиллардан ҳам сабоқ олиш учун барча имкониятлар етарли.\nАлбатта, бундай замонавий шароитда фақат ва фақат ўқигинг келади: Мен устозларимдан сабоқ олиб, Ватанимга муносиб фарзанд бўламан!


Парадик актив (гель) | Avantika Medex\nПарадик актив гель\nзиғир мойи, диклофенак диэтиламмоний, метилсалицилати, ментол.\nГель 20 г, 30 г ва 50 г дан пластмасса тубаларда.\nТаркиби Бир капсула сақлайди:\nЗиғир мойи (таркибида α-линолен кислотаси устун туради) 3,00% в/в\nДиклофенак диэтиламмоний 1,16% в/в\n(1,0% диклофенак натрийга тўғри келади)\nМетилсалицилати 10,00% в/в\nМентол 5,00% в/в\nБензил алкоголи 1,00% в/в\nсиртга қўллаш учун ностероид яллиғланишга қарши воситалар.\nСиртга қўллаш учун ностероид яллиғланишга қарши восита.\nЗиғир мойи – асосий компоненти альфа-линолен кислотаси (тўйинмаган ёғ кислотасини этил спирти) бўлиб, яллиғланишга қарши таъсирга эга.\nДиклофенак яққол яллиғланишга қарши ва оғриқ қолдирувчи таъсир кўрсатади. Таъсир механизми яллиғланиш ўчоғида ЦОГ-1 ва ЦОГ-2 ларни носелектив сусайтириш, арахидон кислотасининг метаболизмини бузилиши ва простагландинларнинг биосинтезини бостирилиши билан боғлиқ. Яллиғланиш жараёнида Парадик актив гелини қўллаш оғриқ синдроми ва тўқималарни шишини камайиши ёки бартараф бўлишига олиб келади.\nДиклофенак ва метилсалицилат маҳаллий қўлланганида, улар тез сўрилади ва тери ости ёғ қавати, мушак тўқимаси, бўғим капсуласи ва бўғим бўшлиғига кириб, бўғимларда оғриқ ва яллиғланишни бартараф қилиб, эрталабки танглик ва бўғимлар шишини камайтириб, ҳаракатлар ҳажмини ошишига олиб келади.\nМентол – терига ва шиллиқ қаватларга суртилганида, нерв охирларининг таъсирланишини чақиради, бу совуш ҳисси, енгил ачишиш ва санчиш билан намоён бўлади ва енгил оғриқ қолдириш (чалғитувчи) таъсири билан ифодаланади, шунингдек кучсиз антисептик ҳусусиятларга ҳам эга.\nДиклофенакнинг тери орқали сўриладиган миқдори у қўйилган майдонга пропорционал, шунингдек препаратнинг йиғинди дозаси ва терининг гидратацияси даражасига боғлиқ. Препарат сиртга қўлланганида 6% дан кўп бўлмаган диклофенак сўрилади.\nМетаболизми асосан гидроксидланиш йўли орқали бир неча ҳосилаларининг ҳосил бўлиши билан амалга оширилади, улардан иккитаси фармакологик фаол, лекин диклофенакка қараганда аҳамиятли даражада кам. Диклофенак ва унинг метаболитлари асосан сийдик билан чиқарилади. Қон плазмасидаги диклофенакнинг умумий тизимли клиренси ўртача 263±56 мл/мин, ярим чиқарилишнинг якуний даври эса – 1-3 соатни ташкил қилади.\n• юмшоқ тўқималар ва бўғимларнинг посттравматик яллиғланиши (чўзилишлар, зўриқишлар ва лат ейишлар оқибатидаги);\n• юмшоқ тўқималарнинг ревматик касалликлари (тендовагинит, бурсит, периартикуляр тўқималарнинг шикастланиши ва бошқалар);\n• мушаклар ва бўғимларнинг касалликлари билан боғлиқ бўлган оғриқ синдроми ва шиш (ревматоид артрид, остеартроз, радикулитлар, люмбаго, ишиас ва бошқалар).\nПарадик гели сиртга қўлланади. Парадик гелининг концентрациясини танлаш яллиғланиш жараёни ва оғриқ синдромининг яққоллиги билан белгиланади.\nКатталар ва 12 ёшдан ошган болаларда Парадик 1% гели суткада 3-4 марта қўлланади. Узунлиги тахминан 5-10 см (2-4 г гель) гель тасмаси терига қўйилади ва бироз ишқаланади. Препаратнинг қўлланадиган миқдори оғриқли соҳанинг ўлчамига боғлиқ.\nПрепарат қўйилганидан кейин қўлни ювиш керак.\nДаволашнинг давомийлиги кўрсатилишлари ва даволашнинг самарадорлигига боғлиқ. Препаратни қўллаш бошланганидан кейин 2 ҳафта ўтгач даволашни давом эттиришни мақсадга мувофиқлиги бўйича шифокор билан маслаҳатлашиш керак. Юмшоқ тўқималарнинг шикастланишида ёки юмшоқ тўқималариннг ревматик касалликларида препаратни кетма-кет 14 кундан ортиқ қўллаш керак эмас ва артрит билан боғлиқ бўлган оғриқ ҳолида 21 кундан ортиқ эмас (агарда шифокор даволашни бошқа тартибини буюрмаган бўлса). Агарда 7 кун давомида ижобий клиник динамика аниқланмаса ёки ҳолат ёмонлашса, шифокорга мурожаат қилиш керак.\nПарадик камдан-кам ножўя реакциялар чақиради. Баъзида гель қўйилган соҳада қизариш, қичишиш ёки ачишиш ҳисси, папулалар, везикулалар, терини кўчиши пайдо бўлади. Алоҳида пациентларда фотосенсибилизация аниқланиши мумкин. Жуда камдан-кам ўта юқори сезувчанлик реакциялари аниқланади (тошма, эшакеми, бронхиал астма, ангионевротик шиш).\n• тери қопламаларининг бутунлигини бузилиши;\n• ҳомиладорликнинг III уч ойлиги;\n• лактация даври (эмизиш);\n• 12 ёшгача бўлган болалар;\n• препаратнинг компонентларига, ацетилсалицил кислотасига ёки бошқа НЯҚВ юқори сезувчанлик.\nЎзаро таъсирининг пайдо бўлиш эҳтимоли кам, чунки диклофенак сиртга қўлланганида тизимли сўрилиши жуда кам. Препаратни бошқа НЯҚВ билан бирга эҳтиёткорлик билан қўллаш керак. Парадик гели фотосенсибилизацияни чақирувчи препаратларнинг таъсирини кучайтириши мумкин. Парадик гелини маҳаллий косметик воситалар билан бирга қўллаш мумкин эмас.\nПарадик гелини очиқ жароҳатларга тушишидан сақланиб, фақат шикастланмаган терига суртиш керак. Қўйилганидан кейин окклюзион боғлов қўйиш мумкин эмас. Препаратни кўзга ва шиллиқ қаватларига тушишига йўл қўймаслик керак.\nПарадик жигар порфириясида (зўрайиш босқичида), меъда-ичак йўллари (МИЙ) нинг эрозив–ярали шикастланишларида, жигар ва буйраклар фаолиятининг оғир бузилишларида, сурункали юрак етишмовчилигида, бронхиал астмада, кекса ёшдаги пациентларга эҳтиёткорлик билан буюрилади.\nАвтомобил ва бошқа механизмларни бошқариш қобилиятига таъсири\nПарадик автомобилни бошқариш ва психомотор реакцияларнинг юқори тезлигини талаб қилувчи ишларни бажариш қобилиятига таъсир қилмайди.\nПарадикни ҳомиладорликнинг III уч ойлигида қўллаш мумкин эмас. Ҳомиладорликнинг I ва II уч ойликларида қўллаш, фақат она учун фойда ҳомила учун потенциал хавфдан юқори бўлган ҳолда мумкин.\nДиклофенак ва унинг метаболитлари кўкрак сутига ўтади, шунинг учун препаратни эмизиш даврида қўллаш тавсия этилмайди.\nПрепарат 12 ёшгача бўлган болаларда қўлланмайди.\nПрепарат болалар олаолмайдиган жойда сақлансин ва ўрамида кўрсатилган яроқлилик муддати тугаганидан кейин ишлатилмасин.\nДозани ошириб юборилишини эҳтимоли кам, чунки сиртга қўлланганида диклофенакнинг тизимли сўрилиши жуда кам. Препарат тасодифан ичга қабул қилинганида диклофенакнинг перорал шакллари учун характерли бўлган ножўя самараларни чақириши мумкин. Тизимли ножўя самаралари пайдо бўлган ҳолда меъдани ювиш ва адсорбентни қабул қилиш тавсия этилади. Даволаш симптоматик.\n1 пластмассса туба тиббиётда қўллаш бўйича йўриқнома билан бирга картон қутида.\nНамлик ва ёруғликдан ҳимояланган жойда, 25ºС гача ҳароратда сақлансин.\nАвантика Медекс Пвт. Лтд. Хиндистон.


Жанубий Корея коронавирус тарқалиши бўйича дунёда учинчи катта ўчоққа айланди. Бунга икки бора ташхислардан бош тортган маҳаллий секта аъзоси сабабчи бўлди.\nDaegu Metropolitan City Namgu / AFP / Scanpix / LETA\nЖанубий Кореяда янги коронавирус юқтиришнинг 204та ҳолати қайд этилди. Мамлакат эпидемия кўлами бўйича дунёда Хитой (75 мингдан ошиқ бемор) ва Япониядан (700дан ортиқ зарарланиш) кейинги учинчи йирик ўчоққа айланди.\nХитойлик икки журналист Ухандаги ҳақиқий ҳолатни кўрсатиб беришди. Улар ҳозир қаердалиги номаълум\nЖанубий Кореяда вирусдан зарарланганлар сони ҳафта бошида 30 нафардан ошмасди, аммо пайшанба кунига қадар рақам 100га етиб, жума кунги ҳолатга кўра 200дан ортди. Шундан сўнг, бош вазир Чон Се Гун мамлакатда фавқулодда ҳолат эълон қилди. Сеулдан 300 км узоқликда жойлашган, 2,4 миллион аҳоли яшовчи Тэгу шаҳри Covid-19’нинг бу мамлакатдаги асосий ўчоғи бўлиб турибди.\nЖанубий Корея расмийлари касалланишнинг 204 ҳолатидан камида 144тасини Синчонджи христиан диний ташкилоти билан боғламоқда. Ташкилотга 1984 йилда ўзини Исо Масиҳнинг янги тимсоли деб атовчи воиз Ли Ман Хи томонидан асос солинган.\nСекта деб ҳисобланувчи ушбу ташкилот умумий ҳисобда турли мамлакатларда 200 мингдан ортиқ издошларига эга. Хабарларга кўра, Синчонджи аъзолари хизмат пайтида жисмоний алоқа қилишади ва касалликларга бефарқ эканликлари айтилади. Улар абадий ҳаётга ишонишади, уларнинг наздида фақат иймони заиф кишилар касал бўлади ва ўлади.\nКоронавирусдан асосан кекса ёшли беморлар вафот этмоқда – Хитойда олимлар тадқиқот натижаларини эълон қилишди\nТэгу шаҳрида коронавирус тарқалишининг сабабчиси деб Синчонджининг 61 ёшли издоши ҳисобланмоқда. Касаллик аломатлари унда 10 февраль куни юзага келган, аммо хабарларга кўра, у чет элга чиқмаганини важ қилиб, вирус таҳлилидан икки марта бош тортган. Аёл 18 февралдаги қатъий Covid-19 ташхисигача камида иккита диний маросимда қатнашишга улгурган. У Жанубий Кореяда коронавирус билан касалланган 31-шахс бўлди ва ҳозирда ушбу вируснинг мамлакатдаги аниқланган асосий тарқатувчиси бўлиб турибди. Унинг ўзи кимдан юқтиргани ҳақида ҳозирча маълумот йўқ.\nСинчонджнинг якшанба кунлари ўтадиган диний маросимларида у билан бирга мингдан ортиқ одам қатнашган. Ҳозирда тахминан 9 минг аъзодан барча алоқаларни тўхтатиш сўралган ва коронавирусга текширув бошланган. Аллақачон ушбу сектанинг 544 аъзоси ўзларида инфекция аломатлари ҳақида хабар қилишган, аммо ҳали аниқ ташхислар қўйилмаган. Синчонджи Тэгу шаҳридаги ўз жамоаси фаолиятига чек қўйди, ибодат ва йиғилишлар тўхтатилди (улар онлайн тарзда ўтказилади) ва кечирим сўраб, Тэгу жамоасининг аъзоси касаллик аломатларини одатий шамоллашга йўйганини тушунтирди. Синчонджи асосчиси воқеаларни «иблиснинг ҳийлалари» деб атади, издошларини йиғилмасликка ва расмийларнинг кўрсатмаларига риоя қилишга чақирди.\nКоронавирус тарқалиши туфайли Тэгу — Жанубий Кореянинг тўртинчи йирик шаҳри — «алоҳида эътибор ҳудуди» деб эълон қилинди. У ерга қўшимча шифокорлар, ётоқ ва тиббий жиҳозлар юборилди. Тэгу шаҳри мэри вазиятни «мисли кўрилмаган инқироз» деб атади ва аҳолини заруратсиз кўчага чиқмасликка чақирди. Касалхоналарда зотилжам билан оғриган барча беморлар текширилмоқда, болалар боғчалари ва кутубхоналар ёпилган, кекса одамларга ёрдам кўрсатиш марказлари устидан назорат кучайтирилган, ҳарбий қисмларга кириш чекланган. Фуқаролар Тэгу иккинчи Уханга айланиши мумкинлигидан хавотирда.\nТэгудан ташқари, унга қўшни бўлган кичик Чхондо шаҳри ҳам «алоҳида эътибор ҳудуди» деб эълон қилинган. Маҳаллий шифохонада коронавирус юқтирган 16 киши аниқланди, улардан бири вафот этди (Жанубий Кореяда янги вирус сабаб бўлган икки ўлимнинг биринчиси эди). Маъмурлар коронавирус инфекциянинг ушбу ўчоғи Тэгу шаҳридаги «31-сонли бемор» билан боғлиқлигини текширмоқда. Дастлаб хабар қилинишича, у Синчонджи жамоасининг бошқа аъзолари билан феврал ойи бошида секта асосчиси акаси вафоти туфайли Чхондо касалхонасига дафн маросимига келган. Маросим 31 январдан 2 февралгача давом этган. Кейинроқ расмийлар аёлнинг Чхондода бўлганини, аммо касалхонага бормаганини таъкидлашган.\nХитойда ва бошқа мамлакатларда аҳвол қандай?\nСўнгги маълумотларга кўра, Хитойда 2 236 киши коронавирусдан вафот этган ва касалланганларнинг умумий сони 75 мингдан ошади.\nВирус Хитой қамоқхоналарига етиб борган ва 500дан ошиқ маҳбусга юққан.\nОсиёнинг турли мамлакатлари, Европа, АҚШ ва Африкада 1000дан ортиқ янги ҳолатлар ва бир нечта ўлим қайд этилди.\n«Даймонд Принцесс» круиз кемаси эвакуацияси қандай кетмоқда?\nИкки ҳафталик карантиндан сўнг, «Даймонд Принцесс»нинг вирус ташхиси қўйилмаган йўловчилари Йокогамада кемани тарк этишни давом эттирмоқда.\nАвстралиянинг 150дан ортиқ фуқаролари лайнердан эвакуация қилинди ва аллақачон Дарвин шаҳрига етиб боришди, у ерда улар яна икки ҳафта карантинда бўлишади.\nЖума куни Австралия маъмурлари хабар беришича, келганларнинг олти нафари безовталик ҳақида шикоят қилишган ва уларнинг иккисида коронавирус қайд этилган, ваҳоланки Япониядан кетишдан олдин олинган таҳлилларда инфекция аниқламаганди.\nҲонгконглик йўловчиларнинг биринчи гуруҳи уйларига қайтишди ва карантинни давом эттиришмоқда.\n«Даймонд Принцесс» бортида бўлган 70дан ортиқ британияликларнинг эвакуацияси жума кунидан шанбага қолдирилди. Ташувчи самолёт Уилтширдаги ҳарбий базага қўниши керак ва йўловчилар у ердан 14 кунлик карантин учун Уиррал шаҳридаги касалхонанинг махсус бўлимига олиб борилади.\nКема бортида касаллик ташхиси қўйилган тўрт нафар британиялик ҳозирча Британияга қайтарилмайди.\nИталияда уч бемор\nЖума куни Италия шимолидаги Лоди шаҳрида учта коронавирус юқтириш ҳолати аниқланди. Хабар қилинишича, беморлардан бири, 38 ёшли эркак, вирусни яқинда Хитойдан қайтган дўсти билан кечки овқат ейиш пайтида юқтирган.\nҚолган икки бемор унинг ҳомиладор хотини ва у билан яқин алоқада бўлган яна бир киши.\n13:07 / 05.10.2020\nЖанубий Кореяда жамоат жойлари ва транспортда ниқобсиз юрганлар жарима тўлай бошлайди\n09:43 / 27.09.2020\nШимолий Корея Жанубдан денгиз чегараларини бузмасликни талаб қилди


Сайлов яқин. Сайлов 19 мартда.\nАляксандр Милинкевич - Беларус президентлигига мухолифат кўрсатган номзод. У Беларус президентлигига яна бир номзод – Аляксандр Лукашенканинг асосий сиёсий рақиби.\nВинчук Вячерка Аляксандр Милинкевич сайловолди штаби раҳбарининг муовини.\nМинск шаҳар суди 9 март куни Винчук Вячеркани 15 кунга озодликдан маҳрум этди.\nВячеркадан ташқари Милинкевичнинг яна 9 тарафдори 15 суткага қамалди.\nҚамалганларнинг бари Минск шаҳрида сайловчилар билан берухсат учрашув уюштирганликда айбдор, деб топилди.\nИкки кунгина аввал Милинкевичнинг бошқа икки тарафдори ҳам жазоланган, уларнинг бири жаримага тортилиб, иккинчиси қамоққа олинган эди.\nАйтилганлардан шу кунда Беларуснинг сиёсий иқлимида ҳарорат қанчалик кўтарилгани билингандир?\nВячерка ва мухолифатнинг яна уч вакили 8 март куни, Минскда қарийб 1000 сайловчи олдида чиқиш қилишлари биланоқ қўлга олинди.\nЯна олти киши шаҳарнинг бошқа қисмида, кечга яқин қўлга олинди.\nБеларус маъмурлари оммавий йиғилишлар тўғрисидаги қонунни рўкач қилиб, сайловчилар билан учрашувлар фақатгина расмий рухсат билан ўтказилиши мумкин, демоқдалар.\nСуд мажлиси олдидан ўзининг қўлга олинишига муносабат билдирар экан, Винчук Вячерка конституцияга ва сайлов тўғрисидаги қонунга кўра, барча номзодлар сайловчилар билан эркин учрашиш ҳуқуқига эга эканлигини таъкидлади.\nХўш, расмийлар талаб қилаётган рухсатномани олиб қўяқолсалар бўлмайдими? Кўпчилик бу саволга бунинг ҳам иложи йўқ, деб жавоб бермоқда.\nКуни кеча суд Милинкевичнинг бошқа бир тарафдори - Анатоль Льябедзкага 750 доллар миқдорида жарима солди. У сайловчилар билан маҳаллий университет мажлислар залида учрашув ўтказмоқчи, ўқув юрти раҳбарияти билан бу ҳақда келишуви бор эди. Бироқ учрашув бошланай, деб турган пайтда университет раҳбарлари сўзидан қайтди. Сайловчиларни бинога киритмади. Натижада учрашув очиқ ҳавода ўтказилди. Бундай қилиш эса, қонунга хилоф. Маъмурлар фикрича.\nМамлакат расмийларининг мухолифатчиларга нисбатан очиқдан-очиқ тазйиқ ўтказаётганига сабаб, Льябедзканинг фикрича, президентликнинг учинчи муддатини ҳам кўзлаётган Лукашенка ғалабасига ишончнинг кундан-кунга йўқолиб бораётганлигидадир\n“Аввалига расмийлар сайловолди учрашувларимизга анчайин бефарқ қараган бўлди. Ўша учрашувларимизга деярли ҳалақит беришмади. Лекин, бора-бора тўсқинлик қила бошладилар. Сайловолди кампаниямиз авж ола бошлагач, ваҳимага тушиб қолишганга ўхшайди”, - деди Анатоль Льябедзка.\n750 долларли жаримага тортилган Анатоль Льябедзка ҳам, 15 суткага қамалган Винчук Вячерка ҳам боя айтганимиздек, президентликка номзод Аляксандр Милинкевич сайлов штаби аъзолари. Беларусдаги қатор мухолиф партиялар томонидан қўллаб- қувватланаётган Милинкевич ҳам сайлов олдидан ҳокимиятнинг ваҳимага тушиб қолгани тўғрисида гапирди.\n“Ҳамма нарсадан қўрқишаяпти. Ўзлариям қўрқишади, жамиятни ҳам қўрқитиб олишган. Одамларни бундай ўзига хос қамоқда сақлаш жараёни давом этадиган ўхшайди. Уларнинг асосий мақсади бизни ўйиндан чиқариш”, - деди Беларус президентлигига асосий номзодлардан бири Аляксандр Милинкевич. У ўз тарафдорларини 19 март куни кечқурун, овоз бериш участкалари ёпилганидан кейин Минскнинг марказий майдонида тўпланишга даъват қилди. Милинкевич одамларни инқилобга эмас, тинчликни таъминлаган ҳолда норозилик акцияси ўтказишга чақираётганини таъкидлади.\nСайловолди кампаниясида Милинкевичга катта ёрдам бериши мумкин бўлган Винчук Вячерка ва бошқалар сайлов кунигача, ҳатто ундан кейин ҳам бир неча кун қамоқда сақланади.


Франчайзингга бухгалтерлик ёндошуви | NORMA.UZ\nИнтеллектуал мулк тушунчаси таркибида кенг тарқалиб бораётган объектлардан бири – бу франчайзингдир. Франчайзинг бугунги кунда жадал суръатларда ривожланиб бормоқда. Республикамизда тадбиркорликни янада ривожлантириш ва иқтисодиётни юксалишида тез ва замонавий маҳсулотларни ишлаб чиқариш ҳамда хизматларни кўрсатишда шубҳасиз франчайзинг аҳамиятга эга.\nАввало ушбу тушунчанинг моҳиятини англаб олиш лозим бўлади. Франчайзинг ёки франчайз – бу товар белгисини ва технологияларни бошқа шахс (тадбиркорга)га сотиш ёки вақтинчалик фойдаланишга беришдир. Франчайз доирасидаги муносабаталарда икки шахс иштирок этиб, товар белгисидан фойдаланиш ҳуқуқини сотувчи шахс франчайзер ҳамда товар белгисидан фойдаланиш ҳуқуқини сотиб олувчи шахс эса франчайзи деб номланади. Франчайзинг амалда фаолият юритаётган хўжалик субъектининг ишчанлик қобилияти (имижи) ва синалган барча технологияларини сотиб олиш ёки фойдаланиш ҳуқуқини англатади. Ушбу жараёнлар пул маблағлари тўловлари эвазига барча технологиялар билан бирга тажриба ва билимларни бериш билан амалга оширилади.\nДемак, франчайзер бир томондан ўз ҳамкорларига фаолият соҳасининг истеъмол сегментини танлаш, савдо тармоғини ташкил этиш, самарали реклама қилиш, малакали кадрларни тайёрлашда ёрдам берса, иккинчи томондан эса бошқарув ва савдо муомалаларини ташкил этиш бўйича маслаҳат беради.\nЎзбекистонда франчайзингни амалга оширишнинг норматив-ҳуқуқий базаси яратилган. Жумладан, бу Фуқаролик кодексида комплекс тадбиркорлик лицензияси шартномаси (франшизинг) номи билан аталади. Комплекс тадбиркорлик лицензияси шартномаси бўйича бир тараф иккинчи тарафга ҳақ эвазига лизензияларнинг фирма номидан, ҳамда муҳофаза қилинадиган тижорат ахборотидан, шунингдек шартномада назарда тутилган мутлақ ҳуқуқларга кирувчи бошқа объектлардан лицензиатнинг тадбиркорлик фаолиятида фойдаланиш ҳуқуқини ўз ичига оладиган мутлақ ҳуқуқлар комплексини бериш мажбуриятини олади1.\nРеспубликамизда франчайзингни ривожланиши ҳали илк босқичда турибди. Шуни таъкидлаб ўтамизки, франчайзерлар томонидан франчайзиларга товар ёки хизматлардан фойдаланиш ҳуқуқини бериш жараёнлари чекланган доирада амалга оширилмоқда. Масалан, бундай франчайзилар таркибига ресторан хизматлари бўйича («Sim-Sim», «Бек», «Irish Pub», «Caravan»), тез овқатланиш бўйича («Drujba Burger» ва «Blinoff»), салқин ичимликлар бўйича («Coca-Cola», “Pepsi”), савдо хизматлари бўйича (“Kvartal”, “Smart”, «Korzinka.uz»), идора учун зарур товарлар бўйича («Офис маркет – канцелярия буюмлари», “Kanstovar.uz" бренди остида), тиббий хизматлар бўйича (“Farmed”) каби келажакда франчайзни ривожлантиришга ўз ҳиссасини қўшаётган брендларни киритиш мумкин2.\nБизнинг фикримизча, франчайз қуйидаги кўринишларда бўлиши мумкин:\nОддий франчайз – франчайзер товарлар ва хизматлар кўрсатиш белгиларидан шартномада белгиланган доирада фойдаланиш ҳуқуқига эга бўлади, бунда айни бир франчайзни маълум худуд доирасида фақат бир эмас, балки бир нечта франчайзиларга бера олади. Масалан “Ўзавтотеххизмат” автомобилларга хизмат кўрсатиш бўйича ҳуқуқларидан фойдаланишни Республикамиздаги барча вилоятлар ва туманлар бўйича жами 100 дан ортиқ корхоналарга бериши мумкин. АҚШда 2000 дан ортиқ франчайзер фаолият юритаётган кичик бизнеснинг 60 фоизини қамраб олган3.\nМахсус франчайз - франчайзи товар белгиси ва хизматлар кўрсатиш белгиларидан фойдаланишда танҳо ҳуқуқни қўлга киритади. Бунда, франчайзер эса буни ушбу ҳудудда қўллай олмайди ва бошқаларга ўз номидан сота олмайди. Масалан, “Nestlé” минерал сувларини ишлаб чиқариш фақат бир вилоят ҳудудида амалга оширилади. Республиканинг бошқа ҳудудларида франчайзер минерал сувларни ишлаб чиқариш ҳуқуқини сотиш имкониятига эга эмас.\nТўлиқ франчайз - бунда товар белгилари ёки объектлардан фойдаланиш тўлиқлигича франчайзилар қўлига берилади. Франчайзер эса ундан мустақил фойдалана олмайди. Бундай қоида товар белгиларидан фойдаланиш ҳуқуқи берилган муддат ичида амал қилади ва ҳуқуқ муайян нархда сотилади. Масалан, “Divine Eau de Toilette” фирмаси ўз косметика маҳсулотларини реализация қилиш учун маълум бир муддатга “Gehwol” фирмасига мутлақ фойдаланиш ҳуқуқини беради. Бунда мутлақ ҳуқуқ келишилган нарх бўйича реализация қилинади.\nБиз франчайзни бухгалтерияда ҳисобга олиш тартиби ҳақида тўхталиб ўтамиз.\nФранчайзни киримга олиниши ҳисоби.\nМаълумки, амалдаги бухгалтерия ҳисоби қоидаларига мувофиқ ҳақ эвазига сотиб олинган франчайз бухгалтерия ҳисобига бошланғич қиймати бўйича қабул қилинади (“Интеллектуал мулк объектларини қабул қилиш-топшириш далолатномаси” асосида)4. Франчайзнинг бошланғич қиймати қуйидаги харажатлардан ташкил топади:\n- сотиб олиш шартномасига мувофиқ ҳуқуқ эгасига тўланган суммалар;\n- сотиб олиш муносабати билан рўйхатдан ўтказиш йиғимлари ва давлат божлари;\n- франчайзни етказиб бериш таваккалчилигини суғурталаш харажатлари;\n- франчайзни олиш билан боғлиқ ахборот-маслаҳатлар учун тўловлар;\n- франчайздан мақсадга кўра фойдаланиш учун уни яроқли ҳолатга келтириш билан боғлиқ харажатлар.\nБухгалтерия ҳисобида франчайз харид қилиш билан боғлиқ харажатлар 0830 “Номоддий активларни харид қилиш” счётининг дебети бўйича акс эттирилади. Балансга олинган франчайз 0460 счётнинг дебети ва 0830 счётнинг кредити билан корреспонденцияда акс эттирилади.5\n1-мисол. “Пазанда” фирмаси қандолатчилик маҳсулотларини ишлаб чиқариш мақсадида “Шох” фирмасидан ҳар томонлама синалган ишлаб чиқариш технологиялари ва ноу-хаудан фойдаланиш ҳуқуқини сотиб олди. Франчайзнинг харид қиймати (ҚҚС билан бирга) – 3000 минг сўмдан иборат. “Пазанда” фирмаси томонидан қуйидаги ўтказмалар берилади:\nҚандолатчилик технологиясига бўлган мутлақ ҳуқуқ сотиб олинди:\nДебет 0830 “Номоддий активларни харид қилиш” (франчайз) счёти – 3000 минг сўм.\nКредит 6010 Мол етказиб берувчилар ва пудратчиларга тўланадиган счётлар (“Шох” фирмаси) – 3000 минг сўм.\nҚандолатчилик технологияси сотувчисига тўловни акс эттирилиши:\nДебет 6010 Мол етказиб берувчилар ва пудратчиларга тўланадиган счётлар (“Шох” фирмаси)– 3000 минг сўм.\nКредит 5110 Ҳисоб-китоб счёти – 3000 минг сўм.\nҚандолатчилик технологиясидан фойдаланиш ҳуқуқининг бошланғич қиймати белгиланиб, (франчайз кўринишида) фойдаланишга топширилганда:\nДебет 0460 “Франчайз” счёти (Қандолатчилик технологиясидан фойдаланиш ҳуқуқи) – 3000 минг сўм.\nКредит 0830 “Номоддий активларни харид қилиш” счёти – 3000 минг сўм.\nФранчайзнинг бошланғич қиймати қуйидаги ҳужжат билан расмийлаштирилади ( бухгалтерия ўтказмасига асос).\nФранчайзни қабул қилиш-топшириш\nСчёт, ишчи счёт\nАгар франчайзи товар белгиси ёки хизматлар кўрсатиш белгисидан фойдаланиш ҳуқуқини франчайзердан мутлақ сотиб олмасдан белгиланган муддат доирасида фойдаланганда (мутлақ ҳуқуқ франчайзерда сақланиб қолганда) франчайзи томонидан ўзининг маблағлари (интеллектуал мулк объекти) таркибига киритилмайди. Бундай ҳолларда ҳуқуқдан фойдаланиш бўйича шартномада кўрсатилган баҳода 015 - “Фойдаланишга олинган номоддий активлар” балансдан ташқари счётда ҳисобга олиниши кўзда тутилган.\nФуқаролик кодексида комплекс тадбиркорлик лицензияси (франчайзинг) шартномаси бўйича ҳақ тўлаш шакли белгиланган бўлиб, унда лицензиат (франчайзи) лицензиарга (франчайзер) қатьий белгилаб қўйилган бирйўла ёки даврий тўловлар, тушумдан ажратмалар, лиценциар томонидан унга қайта сотиш учун етказиб бериладиган товарларнинг улгуржи нархларига устамалар шаклида ва шартномада кўрсатилган бошқа шаклларда тўлайди.6\nБунда франчайздан фойдаланувчи хўжалик субъектлари интеллектуал мулк объектларидан фойдаланиш ҳуқуқи учун тўловларни ҳисобот даври харажатлари сифатида акс эттиришлари, яъни улар ҳисобнинг даромадлар ва харажатларни тан олиш тамойилига кўра, ўша вақтнинг ўзида тан олиниши керак. Шунингдек, франчайз бўйича фойдаланиш ҳуқуқлари келгуси давр харажатлари сифатида акс эттирилиб, шартнома амал қиладиган давр мобайнида харажатлар кўринишида ҳисобдан чиқарилади. Масалан, “Kanstovar.uz” бренди томонидан франчайзилар учун қуйидагилар таклиф қилинади:\nФранчайзинг бўйича таклифлар7\n500.000 (хар ойда)\n300.000 (ҳар ойда)\nПаушал тўловлар (бир маротаба бошланғич)\nФранчайздан фойдаланиш муддати\nЖойлашув бўйича қўйилган талаблар\nШаҳарнинг марказий кўчаларида жойлашган 50 кв.м.дан кам бўлмаган\nШаҳарнинг марказий кўчаларида алоҳида жойлашган 30 кв.м.дан кам бўлмаган\n2-мисол. “Kanstovar.uz” ўзининг канцелярия буюмларини реализация қилиш учун “Камалак” фирмасига 8 ой муддатга номутлақ фойдаланиш ҳуқуқини беради. Реализация билан шуғулланиш ҳуқуқининг баҳоси – 5.000 минг сўм. “Камалак” фирмаси ҳар ойда роялти тўловларини амалга оширади ва қуйидаги бухгалтерия ўтказмалари билан расмийлаштирилади.\n1. Канцелярия буюмларини реализация қилиш ҳуқуқининг олиниши:\nДебет 015 “Фойдаланишга олинган номоддий активлар” (франчайз) счёти – 5000 минг сўм (балансдан ташқари счётлар балансга тегишли бошқа счётлар билан корреспонденция қилинмайди).\n2. Канцелярия буюмларини сотиш бўйича фойдаланиш ҳуқуқи учун олдиндан тўловлар:\nДебет 6930 “Роялти бўйича қарз” счёти -300 минг сўм.\nКредит 5110 “Ҳисоб-китоб счёти” – 300 минг сўм.\n3. Канцелярия буюмларини сотиш бўйича фойдаланиш ҳуқуқи харажатлар ҳисобига олиб борилди:\nДебет 9410 “Сотиш харажатлари” ёки 9420 “Маъмурий харажатлар” счёти – 5000 минг сўм\nКредит 6990 “Бошқа мажбуриятлар” счёти – 5000 минг сўм.\n4. Роялти бўйича қарзларнинг ёпилишига:\nДебет 6990 “Молиявий фаолият бўйича бошқа харажатлар” (роялти) счёти– 300 минг сўм.\nКредит 6930 “Роялти бўйича қарзлар” счёти -300 минг сўм.\n5. Реализация қилиш ҳуқуқининг ҳисобдан чиқарилиши (лизензия шартномасининг амал қилиш муддати тугалланган)\nКредит 015 “Фойдаланишга олинган номоддий активлар” (франчайз) счёти – 5000 минг сўм (биринчи муомала акс этган балансдан ташқари счётнинг ёпилиши).\nФранчайзни қайта баҳолаш ҳисоби.\nФранчайзи товар ёки хизматлардан фойдаланиш ҳуқуқини мутлақ сотиб олган бўлса (балансига олиниши), ҳар бир ҳисобот даврида қайта баҳолашни амалга ошириши керак. Бунда қайта баҳолаш натижасида франчайзингнинг қўшимча баҳоланган суммаси резерв капитали таркибига “Мулкни қайта баҳолаш бўйича тузатишлар” счёти (8510)га ўтказилади.\nШунингдек, қайта баҳолаш натижасида франчайз қийматининг камайиш суммаси аввалги ҳисобот даврларида ўтказилган ушбу объектнинг қўшимча баҳолаш суммаси чегарасида “Мулкни қайта баҳолаш бўйича тузатишлар” счёти бўйича резерв капиталини камайтиришга олиб борилади. Объект қийматининг камайиш суммасининг унинг қўшимча баҳолаш суммасидан юқориси бошқа операцион харажатларга киритилади. Демак, франчайзни қайта баҳолаш унинг баланс қийматини бозор қийматига мослаштириш мақсадида амалга оширилади. Шуни алоҳида таъкидлаш лозимки, франчайзнинг бозор қийматини аниқлаш имкони бўлмаса, у холда қайта баҳолаш ўтказилмайди.\nАмалдаги бухгалтерия ҳисобининг миллий стандартларида номоддий активларнинг (интеллектуал мулк объектлари) қайта баҳолаш натижалари номоддий активларни қайта баҳолаш амалга оширилган жорий даврда молиявий ҳисоботда акс эттирилади деб белгиланган8. Лекин молиявий ҳисоботлар (бухгалтерия)да баланс (1-шакл) дан ташқари бошқа ҳисобот шаклларида интеллектуал мулк ҳақидаги маълумотларни олиш имконияти йўқ. Бизнинг фикримизча, интеллектуал мулк объектлари, жумладан, франчайз ҳақидаги маълумотларни молиявий ҳисоботда қўшимча тарзда “Интелектуал мулк объектлари ҳаракати тўғрисидаги” ҳисоботни киритиш керак деб ҳисоблаймиз.\n3-мисол. “Пазанда” фирмаси қандолатчилик маҳсулотларини ишлаб чиқариш мақсадида “Шох” фирмасидан харид қилиб олинган ҳуқуқ (франчайз) бўйича (бошланғич қиймати - 3000 минг сўм) қайта баҳолашни ўтказди. Қандолатчилик маҳсулотларини ишлаб чиқарувчи бошқа бир фирманинг молиявий ҳисобот маълумотларида франчайзни қиймати 4500 минг сўм баҳоланган. У ҳолда қайта баҳолаш коэффициенти 1.5 (4500/3000) тенг. Фирма бухгалтерия счётларида қуйидагича акс эттирилади:\n1. Франчайзингнинг бошланғич қийматига:\nДебет 0460 “Франчайз” счёти – 1500 минг сўм.\nКредит 8510 “Активларни қайта баҳолаш бўйича тузатишлар” счёти – 1500 минг сўм.\nФранчайз қайта баҳоланаётган санада унинг амортизация суммаси ҳам қайта баҳоланиши лозим (амортизация суммасига тузатиш киритилади). Масалан, франчайзга ҳисобланган амортизация суммаси 1000 минг сўм.\n2. Франчайзнинг амортизация қийматига:\nДебет 8510 “Активларни қайта баҳолаш бўйича тузатишлар” счёти – 500 минг сўм.\nКредит 0460 “Франчайз” счёти – 500 минг сўм.\nАктивларнинг қайта баҳоланиши бухгалтерия балансига ўз таъсирини кўрсатади.\nФранчайзни қайта баҳолашда балансдаги ўзгариш\nҚайта баҳолашдан аввал\nҚайта баҳолашдан сўнг\nМол етказиб берувчилар\nФранчайзга амортизация ҳисоблаш тартиби.\nМутлақ ҳуқуқлар (франчайз) сотиб олинганда франчайзи томонидан франчайзинг қиймати амортизация ҳисоблаш йўли билан камайтирилади (контр-актив счёт асосида). Демак, франчайзни амортизацияланадиган қиймати фойдали хизмат муддати мобайнида фирма харажатларига (ишлаб чиқариш ёки давр харажатлари) амортизация ажратмалари кўринишида мунтазам тақсимлаб борилади.\nФранчайзнинг фойдали хизмат муддатини белгилашда қуйидаги омилларни эътиборга олиш лозим бўлади:\nбиринчидан, франчайздан кутилаётган фойдали хизмат муддати;\nиккинчидан, ишлаб чиқаришни модернизациялаш натижасида ёки мазкур франчайз асосида маҳсулотларни ишлаб чиқариш ва хизматларни кўрсатишда бозор талабларининг ўзгариши натижасида технологик жиҳатдан эскириш;\nучинчидан, франчайздан фойдаланишдаги ҳуқуқий чекловлар (фойдаланиш муддати тугаши билан боғлиқ чекловлар).\nБухгалтерия ҳисобининг миллий стандартида фойдали хизмат муддатини белгилаш мумкин бўлмаган номоддий активлар бўйича амортизация ажратмалари меъёри беш йил ҳисобида белгиланиши кўрсатилган9. Шунингдек франчайзнинг фойдали хизмат муддати, агарда Республикамиздаги қонун ҳужжатларида бошқача ҳолат назарда тутилмаган бўлса, франчайздан фойдаланиш вақтидан бошлаб фирманинг фаолият кўрсатиш муддатидан ошмаслиги лозим. Шуни алоҳида таъкидлаш лозимки, амалдаги Солиқ кодекси (ЎзР СК) ёки бухгалтерия ҳисобига доир норматив ҳужжатларда интеллектуал мулк объектлари (франчайз)нинг йиллик амортизация меъёрлари (худди асосий воситалар каби, ЎзР СКнинг 144-моддаси) шакллантирилмаган. Бу эса фирма “Ҳисоб сиёсати”да интеллектуал мулк объектлари билан боғлиқ амортизацияни ҳисоблаш тартиблари (усулларни танлаш)ни белгилашда ўзига хос муаммоларга дуч келмоқда.\nФранчайз бўйича амортизация ҳисоблашда қуйидаги усуллардан бири фирманинг “Ҳисоб сиёсати”да белгилаб олиниши керак10.\n- амортизацияни тенг маромли (тўғри чизиқли) ҳисоблаш.\nБунда франчайзни фойдали хизмат муддати мобайнида амортизацияланадиган суммадан келиб чиққан ҳолда тенг улушларда ҳисобланади ва тегишли харажатларга тенг маромда ҳисобдан чиқарилади.\n- бажарилган ишлар ҳажмига мутаносиб равишда амортизацияни ҳисоблаш (ишлаб чиқариш) усули.\nИшлаб чиқариш усули ҳар бир муайян йилда франчайздан фойдаланишдан олинадиган маҳсулотлар ёки хизматларни ҳисобга олишга асосланган. Маҳсулот сифатида ишлаб чиқариладиган маҳсулот бирликлари сони, ишланган соатлар сони ва бошқалар олиниши мумкин.\nФранчайздан интенсив фойдаланилганда жадаллаштирилган амортизацияни қўлланилади:\n- икки баравар амортизация меъёри билан қолдиқни камайтириш усули;\nАмортизация ажратмаларининг йиллик суммаси ҳисобот йили бошидаги франчайзни қолдиқ қийматидан ва фойдали хизмат муддатидан келиб чиққан ҳолда ҳисобланган амортизациянинг икки баравар меъёридан келиб чиқиб аниқланади.\n- йиллар суммаси усули (кумулятив усул).\nБунда ҳар йили амортизация меъёри амортизация муддати охирига қадар қоладиган амортизацияланадиган қийматга улуш сифатида аниқланади. Улуш амортизация ажратмалари тугагунига қадар қоладиган тўлиқ йиллар сонини амортизация муддатини ташкил қиладиган йиллар тартиб сонлари йиғиндисига нисбати асосида аниқланади.\n4-мисол. “Пазанда” фирмаси қандолатчилик маҳсулотларини ишлаб чиқариш мақсадида “Шох” фирмасидан харид қилиб олинган (бошланғич қиймати - 3000 минг сўм) ҳуқуқ (франчайз)дан фойдаланиш муддатини уч йил деб ҳисоблайди. Амортизациянинг тўғри чизиқли усулини қўллайди. Демак, франчайз қиймати фойдали хизмат муддатидан келиб чиққан ҳолда тенг улушларда ҳисобланади. Амортизациянинг йиллик суммаси 1000 минг сўм (3000/3). Амортизациянинг йиллик меъёри 33,3% га (1000/3000*100%) ва ойлик меъёри 2,77га (33,3/12) тенг. Буни қуйидаги жадвал кўринишида ифодалаш мумкин:\nБухгалтерия ҳисоби счётларида франчайзга ҳисобланган амортизация қуйидагича акс эттирилади:\nДебет “Харажатларни ҳисобга олувчи тегишли счётлар” (2010, 2310, 2510, 9400) - 1000 минг сўм.\nКредит 0560 “Франчайз амортизацияси” счёти – 1000 минг сўм.\nФранчайзга тўғри чизиқли усулда амортизация ҳисоблаш (минг/сўм)\nАмортизация суммаси (йиллик)\nЖамғарилган амортизация суммаси\n2010, 2310, 2510, 9400 счётлар\nУшбу усул асосида франчайзга ҳар ойда амортизация ҳисоблаш қайдномаси тузилади. Қайдномани тўлдириш тартиби фирманинг “Ҳисоб сиёсати” (услубий бўлими)да белгилаб олинган бўлиши лозим.\nФранчайзга амортизация ҳисоблаш қайдномаси\n2010 ёки 9420 счётлар\nФранчайзни ҳисобдан чиқариш ҳисоби.\nФранчайз муддати тугаганидан сўнг фирма балансидан тўлиқ чиқарилади. Франчайз қуйидаги холатларда ҳам ҳисобдан чиқарилиши мумкин:\n- текин бериш;\n- устав капиталига улуш сифатида бериш;\n- камомад ёки йўқотишнинг аниқланиши.\nҲисобдан чиқарилаётган франчайз бўйича молиявий натижани аниқлаш муҳим ахамиятга эга. Франчайзнинг чиқиб кетишидан молиявий натижа (фойда ёки зарар) чиқиб кетишидан олинган даромаддан уларнинг қолдиқ (баланс) қийматини, франчайзнинг чиқиб кетиши билан боғлиқ билвосита солиқлар ва харажатларни чегириб ташлаш асосида аниқланади.\nФранчайзни чиқиб кетишидан кўрилган молиявий натижани (фойда ёки зарарни) аниқлаш чоғида илгари қайта баҳоланган франчайзни қўшимча баҳолаш суммаси, яъни мазкур франчайзни илгариги қўшимча баҳолашлар суммасининг олдинги қийматнинг камайиши суммасидан юқориси бир вақтнинг ўзида “Мулкни қайта баҳолаш бўйича тузатишлар” счёти бўйича резерв капиталини камайтириш билан франчайзни чиқиб кетишидан кўрилган даромад сифатида "Бошқа активларнинг чиқиб кетиши" счёти кредитига олиб борилади.\n5-мисол. “Пазанда” фирмаси қандолатчилик маҳсулотларини ишлаб чиқариш мақсадида “Шох” фирмасидан харид қилиб олинган (бошланғич қиймати - 3000 минг сўм) ҳуқуқ (франчайз)ни уч йилдан сўнг (тўлиқ амортизация ҳисобланган) ҳисобдан чиқарди.\n1. Франчайзни бошланғич қийматига (Ҳисобдан чиқариш далолатномасига асосан):\nДебет 9220 “Бошқа активларнинг тугатилиши” счёти - 3000 минг сўм.\nКредит 0460 “Франчайз” счёти – 3000 минг сўм.\n2. Франчайзни амортизация қийматига:\nДебет 0560 “Франчайз амортизацияси” счёти – 3000 минг сўм.\nКредит 9220 “Бошқа активларнинг тугатилиши” счёти - 3000 минг сўм.\n3. Қайта баҳолаш сальдосининг ҳисобдан чиқарилишига:\nДебет 8510 “Активларни қайта баҳолаш бўйича тузатишлар” счёти – 1000 минг сўм.\nКредит Кредит 9220 “Бошқа активларнинг тугатилиши” счёти - 1000 минг сўм.\nФранчайзни тугатиш тўғрисида\nЖавобгар шахс коди\nФранчайздан фойдаланишга доир ҳуқуқларни тасдиқлайдиган ҳужжатларнинг ҳақиқатда мавжудлигини, балансда франчайзни тўғри ва ўз вақтида акс эттирилганлигини аниқлаш ва уларнинг сақланишини назорат қилиш мақсадида вақти-вақти билан, бироқ икки йилда камида бир марта франчайз инвентаризация қилинади11.\nИнвентаризация натижасида аниқланган ортиқча бойликлар бошқа операцион даромадлар сифатида ва камомад, аниқланган етишмаётган бойликлар айбдор шахслар аниқлангунга қадар камомадлар ҳисобга олинадиган счётда акс эттирилади.\nФранчайзни молиявий ҳисоботларда акс эттириш.\nБизнинг назаримизда ҳисобот даврининг якунида франчайз ҳақидаги маълумотлар молиявий (бухгалтерия) ҳисобот шаклларида ўз ифодасини топиши лозим. Сабаби фирма ўзининг асосий даромади (маҳсулотларни ишлаб чиқариш ва хизматларни кўрсатиш)га франчайз орқали эришади.\nДемак, муайян ҳисобот шаклида маълумотлар тўлиқ, аниқ, ишончли ва ҳар томонлама моҳияти очиб берилган кўринишда шаклланиши лозим12.\nФранчайз тўғрисида қўшимча маълумотлар билан шу ерда танишиш мумкин.\nИнтеллектуал мулк объектлари ҳолати тўғрисидаги ҳисобот (минг/сўм)\nУшбу ҳисобот шаклига илова тарзида қўшимча маълумотлар шакллантирилади. Ҳисоботга умумлаштирилган ёзувлар журнал-ордер, Бош китоб ва айланма қайдномадан олинади (маълумотларнинг ишончлилиги таққосланади).\nХулоса қилиб айтганда, франчайз Республикамизда кичик бизнес ва тадбиркорликни ривожлантиришда муҳим аҳамиятга эга. Бу эса франчайзинг ҳақида тасаввурларни шакллантириш билан бирга уларни ўз вақтида тўғри ҳисобини ташкил этиш ва самарали фойдаланишни ҳамда улар ҳисобини молиявий ҳисоботларнинг халқаро стандартлари талаблари асосида такомиллаштириб боришни тақозо этади.\n“Nоrma”нинг жамоатчи эксперти,\n"Бухгалтерия ҳисоби, таҳлил ва аудит” кафедраси мудири\n1 Ўзбекистон Республикасининг Фуқаролик кодекси, 50 боб, 862-модда.\n2 “fransh.uz” Интернет сайти маълумоти\n3 “Халқаро франчайзинг ассоциацияси” маълумотлари. 2009.\n4 “Бухгалтерия ҳисоби тўғрисида”ги Ўзбекистон Республикаси Қонуни. 30.08.1996 й., 9-модда.\n5 “Хўжалик юритувчи субъектлар молиявий-хўжалик фаолиятининг бухгалтерия ҳисоби ҳисобварақлари режаси”. (21-сон БҲМС). ЎР.АВ 12.11.2003 й., 1181-1-сон.\n6 Ўзбекистон Республикасининг Фуқаролик кодекси, 50 боб, 865-модда\n7 “fransh.uz” Интернет сайти маълумоти\n8 “Номоддий активлар” (7-сон БҲМС). Ўзбекистон Республикаси Молия вазирлигининг 2005 йил 25 мартдаги 35-сон буйруғи билан тасдиқланган.\n9 “Номоддий активлар” (7-сон БҲМС). 44-банд.\n10 “Ҳисоб сиёсати ва молиявий ҳисобот” (1-сон БҲМС). 3-банд.\n11 “Инвентарлашни ташкил қилиш ва ўтказиш” (19-сон БҲМС). ЎзР МВ 1999 йил 19 октябрь ЭГ/17-19-2075-сон билан тасдиқланган (1999 йил 2 ноябрь, 833-сон билан рўйхатга олинган).\n12 Ўзбекистон Республикаси Молия вазирлигининг 2002 йил 27 декабрдаги 140-сон буйруғи.


12 гектар боғ ўрнига сабзавот экилади\nAsosiy > 12 гектар боғ ўрнига сабзавот экилади\nСамарқанд туманининг мўтадил иқлими, унумдор тупроқлари мева-сабзавотларнинг витаминларга бой бўлиб, етилиб пишишида улкан рўл ўйнайди. Шуларни инобатга олган ҳолда кейинги йилларда туманда мева-сабзавотчиликни ривожлантириш, етиштирилган маҳсулотиларни қайта ишлаш ва экспорт қилишга алоҳида эътибор қаратилмоқда.\nХусусан, самарасиз боғлар ўрнига сабзавот экинларини экиш, янги интенсив боғлар яратиш борасида қатор ишлар амалга оширилаётир. Айни шу йўналишда ҳукумат қарори (18.12.2019 й.) билан “Иқтисодий жиҳатдан самарасиз, кам ҳосил берадиган боғ ва токзорларни яроқсиз деб топиш тартиби тўғрисида”ги низом тасдиқланиб, амалётга татбиқ этилмоқда.\nАфсуски, айрим фермар хўжалиги раҳбарлари қабул қилинаётган ҳуқуқий ҳужжатларнинг асл моҳиятини тушуниб етаётгани йўқ.\nЯқинда туман ҳокими ва сектор раҳбарлари Янгиариқ ММТП ҳудудидаги “Қурбонов Сулотонмурод” фермер хўжалигида бўлиб, у ердаги 12 гектар самарасиз боғнинг ҳолатини ўрганди.\nЎрганиш жараёнида фермер хўжалиги раҳбарларига ҳаётга татбиқ этилаётган ҳукумат қарорларининг мазмун-моҳияти тушунтирилди. Кам ҳосил берадиган 12 гектар боғ яроқсиз деб топилиб, ўрнига сабзавот маҳсулотларини экиш, юқори ҳосил олиш учун агротехник тадбирларни ўз вақтида олиб бориш борасида кўрсатмалар берди.


Бугун Ироқда тўқнашувлар яна давом этди\nАзизулло Арол 15 май шанба куни Ироқнинг бир қатор шаҳарларида қайта аланга олган тўқнашувлар бир неча фуқаролар ва коалиция аскарлари ўлимига сабаб бўлди. Мамлакат шимолидаги Мосул шаҳрида Ироқнинг янги армияси учун хизматга олиш штабига қилинган ҳужум натижасида мурожаат қилувчилардан тўрт киши ҳалок бўлди ва камида 15 одам жароҳатланди.\nАл-Жазира телеканали ва Ғарб ахборот агентликлари тарқатган бу хабарни АҚШ ҳарбийлари тасдиқламади. Бироқ¸ АҚШ армияси қўмондонлигининг билдиришича¸ жума куни Бағдод яқинида юз берган ҳужумларда оғир яраланган уч америкалик аскар ҳалок бўлган.\nБритания Мудофаа вазирлигининг маълум қилишича¸ Амара билан Басра шаҳарлари ўртасидаги йўл бўйида пистирмага учраган Британия аскарларидан 2 киши жароҳатланди ва 16 нафар ироқлик жанггари ҳалок бўлди. Тасдиқланмаган хабарларга кўра¸ мазкур жанггарилар шиалар радикал лидери Муқтадо ас-Садр тарафдорлари бўлган.\nШунингдек¸ 15 май куни ас-Садр тарафдорлари билан коалиция кучлари ўртасида Носирия ва Карбало шаҳарларида ҳам отишмалар рўй берган. Ўтган ойда коалиция кучларига қарши исëн кўтарган¸ мазкур кучларнинг ашаддий душмани ас-Садр ўтган йили Ироқ шиаларининг мўътадил руҳонийси ҳаëтига қилинган суиқасдга алоқадорликда гумон қилиниб¸ коалиция кучлари томонидан қидирилмоқда.\nЎтган йили март ойида Ироққа кириб борган Америка аскарларидан ҳозирга қадар 800 нафари ҳалок бўлганига қарамай¸ АҚШ ўз кучларини яқин орада Ироқдан олиб чиқадиганга ўхшамайди. АҚШ расмийларига кўра¸ Ироқ ҳукумати талаб қилган тақдирдагина Америка ўз кучларини мамлакатдан олиб чиқиб кетиши мумкин. Бироқ¸ АҚШ Давлат Котиби Колин Пауэллнинг айтишича¸ Ироқ ҳукумати бундай талаб билан чиқмаслиги мумкин.\nПауэл жума куни Вашингтонда саккизлик гуруҳи йиғилишида айтишича¸ коалиция кучлари 30 июнда ҳокимият ироқликларга топширилганидан кейин ҳам мамлакатда қолиш учун етарли халқаро ҳимояга эгадир.\n"Биз Ироқ халқи ўзини ва янги ҳукуматини муҳофаза қилишини қўллаб-қувватлаш учун Ироқда турибмиз. Мен Ироқнинг муваққат ҳукумати коалиция кучларининг мамлакатда қолишини маъқуллашига шубҳа билдирмайман" - деди АҚШ Давлат Котиби.\nСаккизлик гуруҳи учрашуви иштирокчиси¸ Франция Ташқи Ишлар вазирининг таъкидлашича¸ 30 июнда ҳокимият ироқликларга топширилганидан кейин АҚШ бошчилигидаги Ироқ мъмурияти иложи борича барча салоҳиятни ироқликларнинг ўзига топшириши керак. Россия Ташқи Ишлар вазирига кўра¸ Ироқнинг янги ҳукумати ироқликлар томонидан қабул қилинадиган даражада бўлиши лозим.


Интернет сайтларини кузатсангиз, бефойда ўйинлару лойиҳаларнинг кўплигидан таъбингиз хира тортади. Лекин улар орасида ўқувчи-ёшларни фикрлашга, бирор бир соҳада илм ўрганишга чорловчи ўйинлар ҳам йўқ эмас. Шулардан бири бу — «Mylab.uz» лойиҳасидир.\nМазкур лойиҳа 2017 йил Ўзбекистон Республикаси Ахборот технологиялари ва коммуникацияларини ривожлантириш вазирлигининг ташаббуси ва ҳомийлигида ташкил этилган «Best Soft Challenge-2017» танловининг Компьютер ва мобиль ўйинлар йўналиши бўйича фахрли биринчи ўринни эгаллади.\n— Бу лойиҳанинг аҳамиятли тарафи шундаки, у ёш кимёгарларда нафақат назарий билимларни шакллантириш, балки кимёда бўладиган ҳар хил реакцияларни электрон кўрсатиб бериш ва интерфаол шаклда ўргатишдан иборат, — дейди лойиҳа муаллифи Шодбек БОБОЖОНОВ. — Лойиҳа ўйин (кимёвий мувозанатга доир, яъни реакцияларни тенглаш ижтимоий ўйинлар) кўринишида бўлиб, оддийликдан мураккаблик сари босқичма-босқич давом этади. Шу орқали кимё фанига оид бўлмаган бошқа касб эгалари ҳам фанга доир унсурларни маълум даражада ўзлаштириши, уларни ҳам кимё фанига жалб қилиши мумкин. Бундан ташқари, лойиҳада имтиҳонда тушадиган онлайн тестлар ҳам ўрин эгаллаган.\n16:11, 29.11.2018 ✔31\n19:01, 22.11.2018 ✔45\n19:01, 22.11.2018 ✔34\n✔ 31  16:11, 29.11.2018\n✔ 34  19:01, 22.11.2018\n✔ 35  19:00, 22.11.2018\n✔ 66  13:30, 16.11.2018


Ўзбек хонликлари тарихини ўрганмаслик нотўғридир – mulkdor.com\nMay 5 2019, 03:05 МаданиятМафкурамизМаънавиятМақолаларСиёсатТарихЎзбекистон\nЎзбек хонликлари тарихи минтақанинг энг ёмон ўрганилган даврларидан биридир. Бунинг бир қанча сабаблари бор. Биринчидан, совет мероси. Советлар бевосита ўша хонликлар билан уруш қилган, шу боис уларни идеологик душман деб билиб, ҳамиша уларни қоралаб, ерга уриб келган. Улар маҳаллий халқлар бошига келтирган кулфатларга урғу бериш йўли билан ўзларининг “қутқарувчи”лик миссиясини бўртиришга уринган.\nБугунги кунда ўзбек тарихчилари инерция бўйича совет анъанасини давом эттиради ва хонликлар даврини “қора давр” деб ҳисоблайди. Улар майли, “миллатчи” ва ёки “миллатпарвар” қатламлар ҳам (улар орасида одатда аниқ чегара бўлмайди) хонликларни қолоқликда ва рус босқинида айбдор деб ҳисоблайди. Бундай муносабат натижаси ўлароқ XVI–XIX асрлар тарихи яхши ўрганилмай қолиб кетяпти. Айнан шу асрларга оид манбалар жуда кўп бўлишига қарамасдан.\nАслида хонликларнинг тарихда маълум ўрни бор. СССР ёки Россия империяси Марказий Осиёга кулфатлар келтириш билан бирга кўплаб ижобий ишларни ҳам амалга оширганини биламиз масалан. Барча даврда, барча замон ва маконда танганинг икки томони бўлганини биламиз. Нега унда хонликларнинг “нариги” томонига қарамаймиз.\nХонликлар даврида минтақа орқага кетишининг сабаблари кўп. Хонликлар тепасидаги элитанинг айбини инкор қилмаган ҳолда, умуман олганда XVI–XIX асрларда бутун Шарқ ривожланиш ресурсларини битириб, кескин суратларда ўсаётган Европадан орқада қолиб кетганини эслатиб ўтай.\nШу билан бирга, айнан хонликларда бугунги минтақа халқлари ҳамда уларнинг маданий капитали шаклланди. Айнан ўзбек хонлари ва амирлари туфайли Бухоро, Хива, Қўқон ва бошқалар бугунги қиёфага кирди. Айнан ўзбеклар бугунги шаҳарларнинг катта қисмини қурди, катта ерларни ўзлаштирди.\nҚолаверса, хонликлар даври барибир яқин тарихимиз. Бу даврда минтақанинг бугунги қиёфаси шаклланган. Тарихий манбалар билан ишлаган одам биз кўпроқ севадиган узоқ ўтмиш қаҳрамонлари бугунги “биз”дан қанчалик узоқлигини тушунади. Хонликларда эса ўзимизга яхшироқ таниш “ўзимиз”ни кўрамиз.\nХонлик даврини чуқурроқ ўрганиш бугунимизни тушунишга ёрдам беради; биз эътиборсиз қолдирган кўплаб янги қиёфаларни, қаҳрамонларни топиш имконини беради; у даврда ҳам йирик тарихий шахслар ўтганига гувоҳ бўламиз; ниҳоят, тарихга ҳурматни ҳам англатади. “Фалон даврда қолоқ бўлганмиз” деб у даврни ўрганмаслик нотўғридир.


Камтар миллиардер Марк Сукербергнинг уйи қандай кўринишда? » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Камтар миллиардер Марк Сукербергнинг уйи қандай кўринишда?\nКамтар миллиардер Марк Сукербергнинг уйи қандай кўринишда?\nКўпгина машҳур одамлар ўзларининг миллион миллион бойликларини энг сўнгги русумдаги ҳашаматли автоуловлар, сайёранинг энг элит бурчакларида жойлашган ҳашаматли уйлар, қиммат кийим-кечак ва қимматбаҳо заргарлик буюмларига сарфлашмоқда. Аммо бугунги кунда биз ҳаётининг устуворликларини мутлақо бошқа йўл билан белгилайдиган камтар миллиардер ҳақида гаплашамиз.\nФаcебоок ижтимоий тармоғининг яратувчиси, унинг аҳволини ҳисобга олган ҳолда жуда камтарона турмуш тарзини олиб боради ва буни унинг ўртамиёна уйи ҳам тасдиқлайди.\nМарк ўз оиласи билан истеъқомат қилувчи уйида нималар мавжуд? Уйнинг ўзи минимализм услубида қурилган бўлиб, у фақат энг зарур нарсаларни ўз ичига олади.\nУй Пало Алто шаҳрида жойлашган ва бир неча йил олдин 7 миллион долларга сотиб олинган эди.\nТаъкидлаш жоизки, Марк ва унинг рафиқаси Прискилла топилган пулларини хайрия ишларига сарфлашади. Сукерберг “Қасамёд” дастурининг аъзоси бўлди, унга кўра Фаcебоок актсияларининг 99 фоизини хайрия ишларига (тахминан 45 миллиард доллар) бериш керак!\nСаҳоватпеша ва камтар Марк Сукерберг ҳақиқатан ҳам чексиз ҳурматга лойиқдир! Чунки бу одам нафақат дунёдаги энг машҳур ижтимоий тармоқлардан бирини яратди, бунинг ёрдамида дунёнинг турли бурчакларидан бўлган одамлар ўз қариндошлари ва дўстлари билан бемалол мулоқот қилишлари имконини ҳам улашди.


10:02 / 24.01.2017\nҚозоғистон пойтахти Остона шаҳридаги Сурия бўйича ҳукумат ва мухолифат делегациялари, Россия, Туркия, Эрон, БМТ бош котибининг Сурия бўйича махсус вакили Стаффан де Мистура иштирокидаги ва АҚШнинг Қозоғистондаги элчиси Жорж Кролнинг кузатувчи сифатидаги музокаралари давом этмоқда.\n"Учрашувлар тикланди, иш олиб борилмоқда, - деди де Мистура. – Биз ҳар доимгидек ижобий кайфиятдамиз".\nСурия ҳукумати ва мухолифати сешанба куни де Мистура воситачилигида Суриядаги сулҳни қўллаб-қувватлаш механизмларини муҳокама қилишни давом эттиришади. Иштирокчилар шунингдек ўт очишни тўхтатиш ва Суриядаги можарода иштирок этаётган томонларнинг низони тинч йўл билан ҳал этиш борасидаги кайфиятини ўзида ифодалайдиган ҳужжатни мувофиқлаштиришни якунлаш ниятида.\nАввалига ишни маҳаллий вақт билан 13:00 га қадар якунлаш кўзда тутилганди. Бироқ душанба куни кечқурун музокара иштирокчилари бу муддатга шубҳа билан қарай бошлашди. Музокаралар оғир ва анча кескин руҳда ўтмоқда, Сурияда бир неча йил давом этаётган можаро вақтида кўплаб ҳал этилмаган масалалар ва даъволар тўпланиб қолган. Бироқ учрашувни яна бир кунга чўздириш ҳақида ҳозирча ҳеч ким маълум қилмади.\nМузокаралар Остона марказидаги Rixos President Astana меҳмонхонасида ўтказилмоқда. Қатнашчилар учрашув якунларини рўпарада жойлашган "Казмедиацентр"даги қўшма матбуот анжуманида маълум қилишади. У маҳаллий вақт билан 14:00 да бошланиши кутилмоқда ҳамда унда барча делегациялар вакиллари қатнашиши режалаштирилган.


«Солиқ ва божхона хабарлари» газетасининг 2014 йил 10 июнь 23-сони - Gazeta.Norma.uz\n«Солиқ ва божхона хабарлари», №23, 2014й. 10 июнь\n«NORMA» профессионал ривожланиш марказида Тошкент ва минтақалардаги нодавлат нотижорат ташкилотлари (ННТ) раҳбарлари, бухгалтерлари ва кадрлар бўйича ходимлар учун семинарлар ўтказилди.\nБиз йўл қўйган хато учун раҳбар ҳам, бухгалтер ҳам маъмурий жавобгарликка тортилишини айтишмоқда. ДСИ ходимларининг икки кишини жавобгарликка тортиши тўғрисидаги талаби тўғрими?\nОддий ширкат доирасидаги биргаликдаги фаолият бир нечта мақсад ва уларга эришиш усулларининг кенг доирасига эга бўлиши мумкин. Баъзи ҳолларда юридик шахсни ташкил этмайдиган бундай фаолият бошқаришда қулай ва иқтисодий жиҳатдан самаралироқ бўлади. Масалан, бир нечта корхона мавжуд ишлаб чиқариш қувватларида маҳсулот ишлаб чиқариш учун ўз ҳиссаларини бирлаштиришга қарор қилди. Ёки бир нечта йирик компания хўжалик усули билан ўз ходимлари учун турар жой қуришни режалаштирди дейлик. Агар ушбу ҳолларда алоҳида корхона барпо этилса, янги ходимларни тўплаш, барча техника ва технологик ускуналар билан жиҳозлаш, буюртмаларни ўзининг муассисларида жойлаштириш ва уларнинг ўзидан кўп нарсани ижарага олиш зарур бўлади.\nЎз фаолиятини Ўзбекистон ҳудудида доимий муассаса орқали амалга оширадиган норезидент Агентликда чет элликларни меҳнат фаолиятига жалб этишга рухсатнома олиши керакми?\nБориладиган манзилни танлаб, эсдалик буюмлари ва совғаларни харид қилиб, хорижда нималар сотиб олишни режалаштираётганда божхона тўғрисидаги қонун ҳужжатларининг талабларини унутманг, зеро ҳар қандай мамлакатнинг чегарасини кесиб ўтаётганда улар албатта тақдим этилади. Таҳририят томонидан саёҳатчи учун тайёрланган қўлланма сизга божхона назоратидан ўтишда ёрдам беради.\n2013 йилда ННТ тадбиркорлик фаолиятини юритмади. Ушбу ҳолда ноль даражали оборотлар билан ҳисоботларни тақдим этиш керакми? Агар керак бўлмаса, гарчи ноль билан бўлса-да, ДСИ барибир ҳисоботларни топшириш кераклигини рўкач қилиб, ҳисоб-китоб рақамини хатлаш ҳуқуқига эгами?\nБизнинг корхонамиз (ягона солиқ тўлови тўловчиси) умумқурилиш ишлари билан шуғулланади. Бажарилган ишлар тўғрисидаги далолатномада бош пудратчининг материалларидан фойдаланиб, 90 млн сўмлик ишлар бажардик. Бош пудратчи томонидан бизга берилган 10 млн сўмлик қурилиш материаллари қийматини бош пудратчига қайтармасдан, 10 млн сўмлик қурилиш материаллари қиймати билан қўшиб 100 млн сўмлик бажарилган иш деб кўрсатдик. Мазкур 100 млн сўм бизнинг корхонамизга ялпи даромад ҳисобланадими? Бош пудратчи томонидан сотиб олинган қурилиш материалларининг қиймати ёрдамчи пудратчига ҳисобдан чиқарилиши (реализация қилиниши) мумкинми? Агар мумкин бўлса, биз бош пудратчидан олинган 10 млн сўмлик қурилиш материаллари учун пул ўтказиб беришимиз керакми?\n1UZ бухгалтерия дастурлари бозорига чиққани ҳамони кўпчиликнинг эътиборига тушди, унга қизиқиш ортди, табиийки, саволлар ҳам чиқиб қолди. Кўпроқ «1UZ аслида 1Сдан нимаси билан фарқ қилади?» деб сўрашмоқда. Биз айни шу саволга жавоб беришга ҳаракат қилдик.


Миланда ўзбек ўғлони номида кўча борлигини биласизми?\n- Май 10, 2018\nИккинчи жаҳон уруши йилларида гитлерчилар Германияси, Италия, Япония босқинчилари ва улар билан ҳамкорлик қилганларга қарши миллий озодлик, антифашистик, демократик ҳаракатлар олиб борилди.\nБу ҳаракатлар тарихда қаршилик кўрсатиш ҳаракати номи билан маълум. Уларнинг асосий вазифаси фашистларга қарши тарғибот ишларини олиб бориш, Ватан хоинларига қарши курашиш, партизанлик ҳаракатини авж олдиришдан иборат эди.\nХудди шундай, Югославия халқ озодлик армияси сафларига кирган бошқа миллатлар қаторида ўзбек ўғлонлари ҳам қаҳрамонликлар кўрсатган. Озодлик кўнгиллилар корпуси отрядининг жангчиси сифатида самарқандлик Шариф Саматов ҳам ушбу армия сафида хизмат қилган. У отрядда разведкачи, бўлинмага бошчи бўлган. Урушдаги қатор операцияларда фаол иштирок этаётган пайти Ш.Саматовни "эсэс"чилар қўлга тушириб, "Сан-Витторе" қамоқхонасига ташлашди. Бу ерда у барча қийноқларга дош бериб, дўстларини ошкор этмади. 1945 йилнинг 1 майида фашистлар уни отиб ўлдиришга ҳукм қилишган. Бу орада Италия миллий озодлик ҳаракати халқни ғалаёнга чорлаб, мамлакатнинг шимолий ҳудудларини озод қилади. Улар қаторида оғир аҳволда бўлган Шариф Саматов ҳам омон қолади. Италия ҳарбий госпиталида даволаниб чиққач, Ўзбекистонга қайтади.\nУнинг қаҳрамонликлари муносиб тақдирланган. Италиянинг Милан шаҳридаги кўчаларнинг бирига Шариф Саматов номи берилган. Она шаҳри Самарқандда ҳам унинг номидаги кўча мавжуд.\nУнинг фарзанд, набиралари ҳар доим бобоси айтиб берган уруш қийинчиликларини хотирлашади, у киши билан фахрланади.\nДругие материалы в этой категории: « Тибет мусулмонлари ҳақида сиз билмаган бешта маълумот\tҚозонда Шариатга мувофиқ бизнес юритиш мактаби очилди »


Дунёнинг энг қиммат шаҳарлари рейтинги тузилди:...\n18.11.2020 19:28 0 3610\nПариж, Гонконг ва Цюрих яшаш учун энг қиммат шаҳарлар деб топилди. Бу борада Британиянинг «Economist Group» компанияси ўтказган тадқиқот натижалари 18 ноябрь, чоршанба куни эълон қилинди.\nМутахассислар бутун дунё бўйича 130 дан зиёд йирик шаҳарларда яшаш қийматини баҳолашди. Рейтингдаги дастлабки ўнталикка, шунингдек, Сингапур, Тель-Авив, Осака, Женева, Нью-Йорк, Копенгаген ва Лос-Анжелес киритилган.\nМаъруза турли шаҳарлардаги 138 хил товар ва хизматлар баҳосининг қиёсий таҳлилини ўз ичига олган. Мутахассисларнинг таъкидлашича, ўтган бир йил давомида тамаки ва маиший техника буюмларининг нархи кўтарилган.\nБундан ташқари, аналитикларнинг маълумотларига кўра, айниқса, Ғарбий Европадаги шаҳарларда нарх-наво энг кўп кўтарилган. Бу евро ва бошқа валюталарнинг долларга нисбатан қиймати ошганлиги билан изоҳланмоқда.\nАввалги рейтинг билан таққослаганда, Москва 20 ўринга пасайиб, айни вақтда 106-қатордан жой олган.\nЎзбекистон пойтахти Тошкент шаҳри рўйхатга киритилган яшаш учун энг арзон шаҳарлар рейтингида Сурия пойтахти Дамашқ шаҳридан олдин — 132-ўриндан жой олган. Қозоғистоннинг Олмаота шаҳри эса Тошкентдан учта ўрин олдинда, яъни 129-поғонани эгаллаган.\nМосква Тошкент рейтинг Олмаота Энг қиммат шаҳар\nҲодиса 11/05, 22:15\nҲодиса 07/05, 18:20\nТошкентда автобус ағдарилиб кетди. Жабрланганлар бор\nҲодиса 05/05, 12:41\nТошкентда 92 ёшли онахон қийноққа солинди\n#ЙТҲ - 605